Fanchig Pitiboutik - Wikimammenn\nEur gontaden nevez gant Loeiz ar Floc’h\nEn eur barrez vihan,taer leo diouz Sant-Brieg, war ribl an traez, e oa, breman ’zo daou c’hant vloaz, eur paotr koz hag en devoa tri mab, Pipi, Yann na Fanchig.\nAn tri mab n’oa ket c’hoaz du ar mar-bleo dindan o fri pa ouient ervat bleina eur vag war ar mor. Abred e oant desket da veza pesketourien ; nemet mevelien gant ar re-all e oant ha netra ken.\nKoulskoude, eun devez e teuas c’hoant d’ezo da gaout eur vag d’ezo o-unan. Terri a raent e benn d’an tad evit se, met heman a oa stag e groc’hen oc’h e gein ha ne c’houle ket tenna peziou melen eus e yalc’h;… gwelloc’h e kave lakaat enni ! Evelkent, eun devez an tri breur en em Lakeas a-zevri gant o zad ha, dre boania kalz, e teujont a-benn eus o zaol. Setu m’o devoa an tri breur eur vag evito, hag eur gaer a hini, kement ha kaout.\nMont a rejont da besketa ha, loc’h enno e taolent o rouejou er mor. Met, allas ! pesk ebet en devez kenta, kouls laret. An eil devez ’oa bet falloc’h c’hoaz. Hogen d’an trede devez, Pipi a laras mont a-bell er mor, da welet pe e oa pesked pe ne oa ket.\nE gwirione, ez ejont ker pell, poulzet gant an avel diroll, ma oant erruet e-tal eun enezen vihan ha n’oa enni nemet eur maner lugernus. Sanket doun er roc’h, pevar beul houarn teo a zalc’he a-zibouez chadennou dir ar maner e bransel. An tri beur, poulzet gant an avel betek ar roc’h, a zellas gant enkrez ouz ar maner-ze, a vransigelle evel eur c’havel dre nerz an avel diroll. Piou a c’helle beza o chom eno nemet un den pinvidik bennak, skuiz o veva e-touez an dud ? Chom a rejont o-zri e-pad eur pennad mat da c’hervel, met den ne deue da welet petra a glaskent.\nEur chadenn a deue eus an nor betek ar mor, ha Pipi a grogas enni, a bignas ganti betek ar zec’h. An daou vreur all a heuilhas o breur henan. Ober a rejont tro ar maner, met n’oa nemet eun nor da vont e-barz. Pipi gant e votez a skoas war an nor, hogen den ne respontas.\nKrouskoude, an naon a denn ar bleiz eus e doull, hag ar baotred ivez, du gant an naon, o devoa mall da gaout eun tamm bara da chaokat. Fanchig, ar yaouanka, a doras eur weren war ar prenestr hag a yeas en ti en eur grena.\nEn eur gambr e welas eur bern mouneiz rouz, peziou a zaou wenneg ; en eur gambr all eur bern peziou a ugent real, hag, en drede, eur bern peziou a ugent lur. Strafuilhet-oll, e teuas da laret d’e vreudeur petra en devoa gwelet. Kerkent ar re-man a lammas en ti, ha buhan da grabanata aour.\nPa gave d’ezo e oa er vag a-walc’h a aour evit beva evurus, Pipi ha Yann a laras da Fanchig e oa poent mont war-zu ar gêr. Fanchig, en eur c’hoarzin, a laras d’ezo mont d’ar gêr m’o devoa c’hoant, rak hen a oa brao el lec’h ma oa war e vern aour. Teurel a reas d’an douar diou dorz vara evit ar veach hag, heb ehana tamm, e tiboulle sac’hadou aour betek ribl ar mor.\n— « Hastit buhan dont en-dro, emezan, rak a-benn ma teuoc'h, e vezo evidoc’h eur garg all aman. »\n— « Gwelloc’h eo d’it dont d’hon heul, rak, ma n’eus den breman er maner, marteze a-benn an noz e vezo. »\n— « Nan, nan, it d’ar gêr, ha livirit d’hon tad beza dinec’h gant e Fanchig. »\nAn daou vreur a lezas an tournez bihan er maner ha, goude beza bet pevar devez war ar mor, ec’h en em gavjont er gêr. An tad a oa laouen meurbet o welet e vugale, met tenvalaat a reas e zremm pa welas n’oa ket Fanchig ganto.\n— « E pelec’h eo chomet va mab bihan ? »\n— « Chomet eo er maner, tad ; eman o krabanata aour da zigas d’eoc’h, ha setu aman ar pez hon eus dastumet evidoc’h. »\n— « Pe sort maner a livirit ? »\n— « N’ouzomp ket hon-unan hano ar maner-ze a zo a-istribilh a-us d’ar mor. »\n— « Ar maner-ze eo ti ar ramz Brazegof, hag a laer tud evit o dibri ha, sur, va mab a zo breman er gaoter vras ! O paour kaez Fanchig, dallet out abred gant madou ar bed-man !… It buhan war ho pagig ; digasit d’in va mab ez veo pe ez varo ! Ne gouskin ket ken n’am bezo poket d’am mab bihan. »\nAn daou vreur, goude beza kemeret bara ha kig eus ar gêr, a gimiadas diouz o zad.\nDiverradur eus ar pennad kenta : Fanchig Pitiboutik hag e vreudeur o deus prenet eur vag hag ez eont ganti en doun-vor ; kavout a reont, war eun enezen, eur maner burzudus a-vransel a-zibouez chadennou dir. Er maner-ze ez eus tenzoriou a vern. Fanchig a lez e vreudeur da zistrei d’ar gêr hag e chom er maner. E dad, pa glev ar c’helou, a anvez ez eo ar maner-ze maner ar ramz Braz-e-gof, hag a gas e vibien buhan en-dro da zikour Fanchig.\nDu-hont er maner, Fanchig, pa oa e-unan, en em lakeas da furchal ar c’hampreier an eil goude eben. En unan anezo n’oa nemet pennou maro digiget, diskrougnet ganto o dent. En eun all n’oe nemet eskern tud, korfou bras ha re vihan, astennet war al leuren an eil war egile. En deirvet kampr e welas eur gaoter vras, hag enni korf eun den yaouank en e bez daoubleget.\nFanchig neuze, daoust n’en devoa ket aon rak e skeud, en em lakeas da ouela. Keuz en devoa breman, met re diwezat e oa.\nMont a reas da zellet ouz ar mor dre ar prenestr ha ne zaleas ket da welet eul lestr ruz-tan-glaou o tostaat ouz ar maner. Penfollet, e klaskas eun toull evit en em guzat. Terri a reas a-daoliou skoaz dor eur gamprig vihan a oa e grignol ar maner hag ez eas e-barz.\nNeuze e welas, en eur gaoued houarn, eur marmouz koz hag a lavaras d’ezan : « Tenn ac’hanoun eus an toull-man, ha n’ez pezo droug ebet. Me az saveteio dre nerz ar walen aour a zo en-dro d’am lost. Digaset oun aman gant rouanez ar gwrac’hed, enebourez vras ar ramzed a vev gant kig tud. Bremaïk, pa deuio an noz, e rankin mont en e wele, frota va lost ouz e zaoulagad, steki wa gwalen ouz e vuzellou, ha sanka va dent en e gof. Kerkent e tihuno, e losko eur skrijaden, hag, eun eur goude, e varvo e-kreiz ar poeniou krisa. E gof a grenvo, a laosko eun tenn evel eun tenn kanol ha, diwar neuze, e vezo graet an traou d’ezan. »\n— « Skrijal a ran o klevet da gomzou, mignon mat, ha da drukarekaat a ran evit da vadelez. »\nA-vec’h e oa peurachuet ar c’homzou-ze gant Fanchig ma oa krog ar maner da vransigellat ha da grena endra ma c’helle.\n— « Ro peoc’h breman ; tenn da alan gouestadik, rak ar ramz a zo tano e fri ha, ma sant c’houez ar c’hristen, e klasko ken na gavo ha, neuze e vezimp hon-daou debret en eur c’hofad. »\n— « Senti a rin ouzit, mignon marmouz, ha, mar kerez, e tigorin warnout an nor, e tennin dioc’h da lost ar walen aour a zo en-dro d’ezan. »\n— « Gortoz c’hoaz ken na vezo kuzet an heol, pe em bije poan o tont a-benn eus va zaol. »\nEur c’hard-eur goude, Fanchig a gleve unan bennak o ouela er gampr nesa dindan.\n— « Eman ar ramz o vont da ober e goan, a lavaras ar marmouz ; ar c’hlemmou a glevomp a zo klemmou eun den eveldout o vont er gaoter hag, a-benn eun hanteur-eur, eman poaz, ha raktal e vezo debret. »\n— « Krena a ra va holl izili, ha va gwad a verv gant an enkrez am eus. »\n— « Gant a ri, ro peoc’h evel eul logoden er bleud. »\nA nebeudou, ar c’hlemmou a ehanas : eun den a oa maro e kaoter ar ramz.\nAn amzer ne dremene ket buhan, nag evit Fanchig, nag evit ar marmouz. An tabut a oa gant ar ramz war-dro e gaoter ne blije ket nemeur d’ezo ; ar grougnadennou spontus, a laoske beb an amzer, ne zigasent ket d’ezo na naon, na c’hoant kousket, na zoken c’hoant kana.\nKoulskoude, a-nebeudou, an tabac’h a ehanas. Ar ramz en devoa karget e gof a gig fresk ; pell a oa abaoe ma voa du an oabl. Ar marmouz neuze a laras d’e vignon digeri warnan an nor evit ma ’z aje er-maez eus ar gaoued. Fanchig a zigoras, a dennas ar walen a oa en-dro da lost ar marmouz.\nA-benn eur pennad mat goude, eur flamm tan a sklerijennas ar prenestr bihan, hag a reas aon da Fanchig, a gave d’ezan e oa kurun.\n— « Al luc’heden-ze, paotr, a deu eus an douar, digaset betek ennomp gant rouanez ar gwrac’hed, evit laret eo deut ar mare d’in da ober va c’hefridi.\nPoent eo d’in diskenn. Deus d’am heul ; digas ganez ar gaoued ha, bremaïk, e weli penaoz e ranker choura eur ramz araok rei d’ezan taol ar maro. »\n— « Aon am eus o vont ganez… Ha, ma rafen trouz da zihuna ar ramz. »\n— « Diwisk da voutou ; bale war da vizied treid, ha chom bepred a-wel d’in. »\nDre ma tostae an daou ganfard ouz kampr ar ramz, e klevent eun diroc’h spontus ; eur c’houez pounner meurbet a rene en aer tro-dro d’ar c’horf euzus.\nErruet e-tal dor ar gampr, Fanchig a welas e oa alc’houeziet. Ar marmouz neuze a roas ar walen da Fanchig ha, raktal ma voe stoket ouz toull an alc’houez, e tigoras hep trouz. Trumm evel eul luc’heden, ar marmouz a bignas er gwele. Tremen a reas e lost hir war daoulagad ar ramz, lakaat a reas ar walen d’ezan war e vuzellou, sevel a reas eun tamm an dilhald-gwele, diskolpa a reas eun tamm eus kof an hugunod, ha trumm da doull an nor echu gantan e gefridi.\nAn debrer-tud, kerkent ha ma santas skilfou lemm ar marmouz o vont doun en e groc’hen, a laoskas eur youc’haden skrijus, ken na dregernas ar maner a-bez gantan. Torcha a reas e zaoulagad, met, allas ! dallet e oant ; êsa a reas kaozeal, laret e zante c’houez ar c’hristen, met, allas ! mud e oa. Lakaat a rae e zaou-zourn war e gof, met kontammet e oa e wad ! Dont a reas er-maez eus e wele ; allas ! stoka a rae e benn hag e gof bras ouz mogeriou e vaner. Kaer en devoa en em zifretta, skei e dreid en douar, den ne drueze d’ezan, na Fanchig, nag ar marmouz, na zoken an tregout den en devoa laeret e Bro-Zaoz, hag a vije bet debret en eiz de kenta. Eun eur goude, an eonen e korn e vuzellou, eur c’houezen wenn ha flerius o tivera dioutan, ar ramz a gouezas a-stok e gorf, a-fardakleo war leuren ar gampr, en eur leuskel eun tenn kanol. Maro-mik e oa ; e gof a oe toullet, krenvet gant bilim ar marmouz.\nAr Zaozon a gemeras funiou al lestr, o stagas ouz korf ar ramz maro hag, eur pennad goude, e oa stlejet er mor… Eun tamm brao a voued e oa evit ar pesked !\nAntronoz ar beure, ec’h en em gavas Pipi ha Yann gant o bag. Fanchig, ’dal m’en devoa o gwelet, a fichas e vouchouer d’ezo, evit diskouez d’ezo e oa beo hag e oa mat an traou gantan er maner.\nNeuze, er veach kenta e voe kaset an hanter eus an dud da Zant-Brieg ; en eil beach an hanteren all, hag an trede beach a voe evit kerc’hat kement gwenneg a oa er maner.\nTremen dek milion a oa da ranna etre an tregont Saoz hag an tri Breizad. Pa voe rannet ar madou, e voe graet eur banvez a zoare, a c’hellit kredi. Me ne oan ket bet pedet da vont, rak n’oan ket c’hoaz war an douar, met, ma vijen bet, em bije bet ebad o welet ar Zaozon hag ar Vretoned mignoned vras, o tibri ouz ar memes taol. An hini, moarvat, ’oa al laouenna, e oa tad an tri beur, rak ar vag nevez prenet he devoa buhan gounezet he arc’hant.\nAdtapet diwar « https://br.wikisource.org/w/index.php?title=Fanchig_Pitiboutik&oldid=172084 »\nKemm diwezhañ d'an 23 C'hwe 2022 da 18:38\nKemmoù diwezhañ degaset d'ar bajenn-mañ d'an 23 C'hwe 2022, da 18:38.


Pajenn:Sales - Introduction d’ar Vuez devot.djvu/245 - Wikimammenn\nPajenn:Sales - Introduction d’ar Vuez devot.djvu/245\nbaour ; pa zeo guir penaus, evel a lavar ar Scritur, e teuomp da veza hènvel ouz an traou pere a gueromp. Ar garantez a rent hènvel ar re pere en em gar. Piou a so infirm, na doun-me infirm ive gantan, eme Sant Paul ? lavaret a alfe, piou a so paour, na doun-me paour ive gantan ? abalamour ma rea dezàn ar garantez beza hènvel ouz ar re a gare : mar quirit ar beorien eta, e viot gant guirionez participant eus o faourentez, ha paour eveldo. Hoguen mar quirit ar beorien en em guifit alies en o zouez, quemerit pligeadur o vont d’o guelet ha d’o bisita en o zy, en em antretenit ganto volontieramant, bezet joa gueneoc’h ii da dostaat ouzoc’h en Ilisou, er ruou, en hinchou hac eleac’h-all. Bezit paour a deod ganto o coms ganto evel unan eus o c’henseurt ; mæs bezit pinvidig a zaouarn, o tispartia dezo eus ho moyen evel pinvidicoc’h egueto.\nHa c’hui a euteur ober choaz davantaich, va Philotee ? n’en em gontantit quet da veza paour evel ar beorien, mæs bezit paourroc’h eguet ar beorien memes ; ha penaus quemense ? ar servicher a so disterroc’h eguet e Vestr ; en em rentit eta servicher, pe servicheres d’ar beorien ; iit d’o servicha en o gueleou, pa vezont clàn, me lavar gant ho taouarn propr ; bezit queguiner pe gueguineres dezo divar ho tispign hoc’h-unan ; goalc’hit ha fresquit o dillat deza. O Va Philotee, ar ser-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/245&oldid=118451 »\nKemmoù diwezhañ degaset d'ar bajenn-mañ d'an 7 Eos 2018, da 14:20.


Jakez II (Bro-Saoz) - Wikipedia\nJakez II (Bro-Saoz)\nJames II, pe Jakez II (Londrez, 14 a viz Here 1633 – Saint-Germain-en-Laye, 16 a viz Gwengolo 1701), a voe Roue Iwerzhon ha Bro-Saoz, ha Jakez VII roue Bro-Skos war un dro, adalek 1685 betek 1688. Ur roue katolik e oa, ha diskaret e voe diwar e dron gant an Eil dispac'h saoz kaset en-dro gant ar brotestanted. Repu a gavas e Bro-C'hall.\nJakez II, roue Bro-Saoz\nMab trede henañ e oa da Charlez Iañ, ar roue saoz dibennet, ha da Henriette Bro-C'hall (1609-1669), merc’h da Herri IV, roue Bro-C'hall. Kenderv-kompez e oa d’ar roue gall Loeiz XIV, hag ur c’hoar dezhañ, Henriette d'Angleterre, a zimezas gant Philippe de France, dug Orleañs, breur d’ar roue-se.\nD’ar 27 a viz Genver 1644 e voe anvet da zug York, an titl a vez roet da eil mab bev ar rouaned saoz.\nAnvet e voe da roue war-lerc’h e vreur Charlez II, roue Bro-Saoz, marvet dishêr d’ar 6 a viz C'hwevrer 1685. Kurunennet e voe en abati Westminster d’an 23 a viz Ebrel 1685, hep ober al le evit kurunenn Bro-Skos.\nD’ar 24 a viz Du 1659, e Breda, en Izelvroioù, e timezas da Anne Hyde (1637-1671), merc’h da gentañ kont Clarendon, en devo eizh bugel diganti, an danvezioù rouanezed Mary II, hag Ann Iañ.\nPan intañvas e timezas d'an 21 a viz Du 1673 da Maria Modena (1658-1718), priñsez katolik, merc'h da Alfonso III d'Este-Modena, dug Modena, hag en devo c'hwec'h bugel diganti, ha ne vanas nemet daou anezho : Jacques François Édouard Stuart (1688-1766) ha Louise Marie Thérèse Stuart (1692-1712).\nTec'hel a eure Jakez II, hep stourm, d'an 11 a viz Kerzu 1688, ha diroueet e voe miz goude. Repu a gavas e ti e genderv gall, Loeiz XIV, evel kalzik eus e harperien anvet "Jacobited".\nMervel a reas Jakez II e kastell Saint-Germain-en-Laye ; beziet e voe en iliz ar barrez-se.\n↑ Distaget James the Second e saozneg)\nAdtapet diwar « https://br.wikipedia.org/w/index.php?title=Jakez_II_(Bro-Saoz)&oldid=1945879 »\nKemm diwezhañ d'an 14 C'hwe 2022 da 07:21\nKemmoù diwezhañ degaset d'ar bajenn-mañ d'an 14 C'hwe 2022, da 07:21.


Abrege eus an Aviel/Chapistr 23 - Wikimammenn\nAbrege eus an Aviel/Chapistr 23\n◄ Evit ar Yaou amblit Evit Guener ar Groas Evit ar sul Fasq ►\nEvit Guener ar Groas.\nMeditation voar an Maro hor Salver.\nCOntemplit Jesus-Christ hor Salver adorabl o pignat voar menez Calvar, carguet eus e Groas ha curunet a spern. Arousi a ra an hent gant e voad, huanada a ra dindan ar boes eus e Groas.\nJesus en deus douguet e Groas, mar fell deoc’h beza e zisquib, e renquit en heulia en ur douguen hoc’h hini. Dre an hent-ze hebquen eo illit erruout en Eê.\nJesus a so disquennet eus an Eê voar an douar evit clasq ar groas ; ha c’hui, petra na rit-hu quet evit terc’het diouz ar c’hroasiou a zeu deoc’h eus an Eê ? Ah ! ma oufac’h ar faveur a ra Doue deoc’h, pa ro deoc’h occasion da souffr un dra benac dre garantez evitàn, ho pe joa hac e teufac’h d’e drugarecât.\nEn em humiliet o velet ne illit anduri netra evit un Doue pehini en deus anduret quement evidoc’h. Acceptit eus a vremàn a galon vad an oll groasiou a bermeto Doue e errue gueneoc’h.\n2 P. Contemplit ho Toue voar ar Groas ; en em arretit amâ un neubet evit consideri e zaouarn hac e dreit treuzet gant tachou evit consideri e voad o redec eus e c’houliou sacr. Contemplit Jesus ho tad, ho pastor, ho squêr, hoc’h esperans unic, o vervel e creiz ar c’hruela tourmanchou.\nMervel a ra dre garantez evidoc’h, mervel a ra evit rei deoc’h ar vuez, mervel a ra evit ho tilivra eus ar maro eternel.\nHa c’houi a oufe revus dezàn ho carantez ? Ha c’houi a ve quen ingrat d’er c’hrucifia a nevez en ho calon dre ar pec’het ?\nAn heaul a gollas e sclerigen pa varvas Jesus, ar voal eus an Templ a rogas e daou-anter, an douar a grenas, ar vein a fraillas ; ha beza e viot-hu caletoc’h hac insansiploc’h evit ar c’herrec ?\nGoëlit, eneou innoçant, gant an Itron Varia ha S. Yan ehars troad ar Groas ; Jesus en deus sacrifiet e vuez dre garantez evidoc’h.\nGoëlit, pec’herien penitant, gant Mari-Madelen : ho pechejou a so caus eus a boaniou ha maro Jesus-Christ.\nGoëlit, pec’herien obstinet, goulennit misericord gant al laër deou ; Jesus a ressuscito leun a c’hloar, beza e vezo Barner ar re veo hac ar re varo. Ma ne brofitet quet eus e Bassion, ho quervel a raï un deiz dirac e Dribunal, evit goulen ouzoc’h ræson eus e Varo ; rac-ze ma ne fell quet deoc’h en em goll, en em brosternit d’e dreit, goulennit digantâ pardon eus ho pec’hejou, goulennit ar c’hras eus ho conversion ; hac evit satisfaction eus e Varo a behini ez oc’h caus, prometit dezàn d’e servicha hiviziquen gant fidelite, bete mervel dre garante evintâ gant ar sicour eus e c’hras. An amser-mâ a so propr evit en em gonvertissa : Doue a scuill e c’hraçou gant abondans en deiz santel-mâ.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_23&oldid=94978 »\nKemmoù diwezhañ degaset d'ar bajenn-mañ d'an 8 Du 2016, da 17:30.


Norzh-Iwerzhon : ne ’z a ket war-raok…\nAccueil / Lec'h / Etrebroadel / Norzh-Iwerzhon : ne ’z a ket war-raok…\nMaxime TOUZE 28 March 2017\nJames Brokenshire oc’h embann soñj ar gouarnamant.\nTamm emglev ebet etre Sinn Féin ha DUP ! Sañset ez a war-raok tamm-ha-tamm met skoilhoù re vras a zo etre an daou strollad evit kavout un emglev. Disadorn e oa an termen d’ar marc’hata etre an daou strollad. Pep hini a glemm eo aet a-dreuz an divizoù abalamour d’ar strollad all. Hiziv e ranke James Brokenshire, Sekretour Stad RU evit Norzh-Iwerzhon, kemenn d’an dud petra eo soñj ar gouarnamant war an dalc’h-mañ.\nHa divizet o deus… chom hep divizout tra ebet ! Leuskel muioc’h a amzer c’hoazh evit an daou strollad da gavout un emglev. Roet en deus un termen all : d’an 18 a viz Ebrel. D’ar poent-se e vo gwelet hag-eñ ez eus bet kavet un emglev pe get. Ret e vo dezhañ dibab etre gervel dilennadegoù nevez pe lakaat Londrez da ren ar vro, e-giz ma oa a-raok Emglev Gwener ar Groaz. Lavaret en deus e vo sellet gant ar gouarnamant ouzh an holl diskoulmoù a zo hervez al lezenn.\nMichelle O’Neill (Sinn Féin) he deus lavaret ne oa ket un «opsion» e vefe Londrez o ren en-dro, ur sin fall e vefe. Eviti hag he strollad a soñj dezho n’eus nemet un diskoulm : goulenn digant ar geodedourien votiñ en-dro. Gant ar spi e vo muioc’h a dud o votiñ evito. Un afer krediñ an hini eo, abalamour da biv eo aet an tenn d’ar c’hleuz ? Dav e vo o c’hendrec’hiñ eo abalamour d’ar strollad all, ar pezh ne vo ket aes.\nShare the post "Norzh-Iwerzhon : ne ’z a ket war-raok…"


Alejo Carpentier (ganet d'ar 26 a viz Kerzu 1904 e Lausanne, marv d'ar 24 a viz Ebrel 1980 e Pariz) a oa ur skrivagner kuban. Ul levezon vras en devoe war lennegezh Suamerika er bloavezhioù 1970.\nMab e oa Alejo Carpentier d'un tisavour gall ha d'ur gelennerez rusian. Pa oa 12 vloaz ez eas e familh da Bariz hag eno e reas studioù sonerezh. Distreiñ a reas da Guba, ma studias an arkitektouriezh met hep mont betek penn e studioù. Kregiñ a reas da labourat evel kazetenner ha bevañ a reas diwar ar vicher-se e-pad 30 vloaz. Kenlabourat a reas gant luskadoù eus an tu-kleiz er bloavezhioù 1920, prizoniet e voe e 1927 ha pa zeuas er-maez eus ar vac'h ez eas da vevañ da Vro-C'hall (1928-1939). E Pariz e reas anaoudegezh gant dreistrealourien, evel André Breton, Paul Éluard, Louis Aragon, Jacques Prévert pe Antonin Artaud. Da neuze ez eas meur a wech da Spagn ivez.\nDistreiñ a reas da Guba e deroù an Eil Brezel-bed. Adstagañ a reas gant e labour kazetenner ha kregiñ a reas da vezañ dedennet gant ar sevenadur afrikan-ha-kuban. E 1943 e reas ur veaj da Haiti.\nE 1945 en em stalias e Caracas, e Venezuela, ha chom a reas eno betek 1959. Goude Dispac'h Kuba e tistroas da La Habana. Adalek 1966 e voe kuzulier sevenadurel e kannati Kuba e Bro-C'hall hag er vro-se e chomas betek e varv. Da neuze e savas sonerezh meur a film evit ar gompagnunezh "Cuba Sono Film".\nBrudet eo Alejo Carpentier abalamour d'e stil barok ha d'ar pezh a anve "real maravilloso", hag a zo bet anvet "realouriezh hud" gant ar vurutellerien. E-touez e skridoù anavezetañ emañ e romantoù Ecue-yamba-o! (1933), awenet gant ar sevenadur afrikan-ha-kuban, Los pasos perdidos, El reino de este mundo (1949), diwar-benn Dispac'h Haiti en XVIIIvet kantved. El levr-se eo e tispleg e zoare da ergerzhet istor ha sevenadur Suamerika, ar "real maravilloso".\nE 1977 en doa resevet ar Priz Cervantes, ur priz lennegel spagnolek, hag e 1979 ar Priz Médicis, e Bro-C'hall. Mervel a reas e Pariz e 1980.\nAdtapet diwar « https://br.wikipedia.org/w/index.php?title=Alejo_Carpentier&oldid=1800711 »\nDernière modification le 25 Gou 2018, à 15:52\nKemmoù diwezhañ degaset d'ar bajenn-mañ d'an 25 Gou 2018, da 15:52.


Buhez ar Sent/1912/Perpetua ha Felisite - Wikimammenn\nBuhez ar Sent/1912/Perpetua ha Felisite\n◄ Yan-Jozef ar Groaz Perpetua ha Felisite Thomas ►\nNebeut goude, ec’h eas dre gêr ar vrud e oad o vont da varn ar gristenien. D’ar c’helou-ze, tad Perpetua a deuas adarre, d’ar red, da gaout e verc’h : « Oh ! emezan, kemer true ouz ma bleo gwenn ! Kemer true ouz da dad ! Dalc’h sonj out bet savet ganin, hag abalamour d’ar preder am eus kemeret noz-de ganit, eo ec’h out ’n em gavet en bleun da yaouankiz. Na laka ket an dismegans da gouezan warnon. Dalc’h sonj eus da vreudeur, eus da vamm, eus da voereb, eus da vugel, a varvo hep-out. Hini ebet ac’hanomp ne gredo en em ziskouez ken, ma vez kondaonet. »\nDa gentan e oent diwisket ha laket en eur roued. Re iskis, koulskoude, e oe kavet ar gwel-ze, hag e oe roët d’eze o dilhad. Ar vioc’h a zailhas, da gentan, war Berpetua, a stlapas anezi en êr hag a loskas anezi da gouezan war lein he c’hein. En he lamm, he zaë a rogas hag he bleo a dispakas. Ar verzerez a ra prim eur c’hempenn d’he fenn ha d’he dilhad, hag o welet Felisite tôlet d’an douar gant an aneval kounnaret, ha brevet he c’horf, ec’h a d’he c’haout hag e ro d’ezi an dorn da zevel en he zav. Evit lakat plijadur ar bobl da badout pelloc’h, e oe grêt neuze d’ar verzerien en em denn a-goste, eur pennad. An ehan ne badas ket pell. Arôk mont war an dachen, evit ar wech divezan, ar pemp merzer a ’n em vriatas, hag ec’h ejont seder da ginnig o goug da zir ar c’hleze. Saturus a oe dibennet da gentan. Ar bourreo, o ’n em gavet gant Perpetua, a grene kement, ma oe red d’ar verzerez kalonek kregi en e zorn hag en e gleze.\nAdtapet diwar « https://br.wikisource.org/w/index.php?title=Buhez_ar_Sent/1912/Perpetua_ha_Felisite&oldid=36401 »\nKemmoù diwezhañ degaset d'ar bajenn-mañ d'an 14 Mez 2012, da 05:30.


N’emaoc’h ket o hunvreal !\nPenn pellañ an Il-ha-Gwilen\nEn em astenn a ra Beg an Trein en un endro eus ar c’haerañ etre Kankaven ha Sant-Maloù. Ma’z eus tud frev ac’hanoc’h, it kuit eus Kankaven da gerzhet e-pad 7 km etre al lann hag ar gwez-pin a-us ar mor hag oufoù gwaskedet. Plijusoc’h a se e vo p’en em gavot er beg.\nMa’z it gant ar c’harr-tan, lezit anezhañ er parklec’h hag it gant ar wenodenn a dremen e-touez ar plant touz a-raok erruout tamm-ha-tamm lec’h m’emañ ar reier troc’h-didroc’h hag an tornaodoù beskellek.\nGwelloc’h eget e 16/9 !\nDiwar ar beg-douar e c’haller sellet ouzh un daolenn fromus, eus Kab Frehel betek Granville en ur dremen dre Bae Menez-Mikael-ar-Mor. 25 km ac’hane e weler splann Menez-Mikael e-unan. Pelloc’h e spurmanter enezeg Kalzenez. M’ho pez chañs e c’hallot gwelet un tropad delfined hag a gustum bezañ en trowardroioù pesked e-leizh enno. Pa vez izel ar mor (sellit mat ouzh an eurioù !) e c’haller mont gant ur wenodenn betek ur vougev toullet en tornaod.\nE fin an devezh, pa ne vez ket morenn, e weler an aod o flamminañ pa’z a an heol da guzhat.\nLaoskit ho selloù da blavañ\nA-dal d’an diribinoù liken warno, en tu all d’un ode lec’h m’eo rust ar mor gant ar chal hag an dichal, emañ Enez al Lann, anezhi ur gwarezva evned ha louzawouriezh. Tapit krog en ho kevellunedennoù ! Ar morvrini bras eo arouez al lec’h. Bevañ a ra eno kichen-ha-kichen gant ar gouelini gris, ar morbiged-Eurazia, an tadorned roueel, ar morvrini-kuchenn…\nN’eo ket echu an abadenn !\nAdalek Beg an Trein ez a an hent ha hentig ar valtouterien a-hed un aod liesseurt, enni traoù all da ziskoachañ c’hoazh. En em astenn a ra an tornaod er mor betek Añs ar Werje Pelloc’h emañ kastell ar Gwesklin o tiwall un aod traezh alaouret. Plaenaat a ra an aod adarre e Traezhenn ar Venned-Garv, etre Beg Mengar hag Enez Besnard, a yaer enni dre ur strizh-douar.\nDigredus ha pa’z eo gwir !\nBet e oa an tad Fouré o kizellañ 300 a vorlaeron hag a euzhviloù-mor e-barzh kerreg Rosteneg, betek e varv e 1910. Un oberenn varzhoniel, kar da hini ar facteur Cheval.


Bidaxune - Wikipedia\nSede pelec'h emañ Bidaxune e Nafarroa Beherea.\nPont war an Adour e Bidaxune.\nBidaxune (Bidache e galleg hag ent-ofisiel; Bidaishe en okitaneg) zo ur gumun ha pennlec'h kanton Bidaxune, e proviñs Nafarroa Beherea (pe Benafarroa), en Iparralde, en Euskal Herria, en hanternoz d'ar Pireneoù. War lez kleiz an Aturri emañ.\nBidaxundar a vez lavaret eus ur broad en euskareg.\nEus bide, gwenodenn, ha haitz, maen.\nHastings en hanternoz d'ar stêr Aturri, zo e Gwaskogn hag e departamant al Landes.\nAkamarre er sav-heol\nOragarre hag Arrueta-Sarrikota er c'hreisteiz, zo e kanton Donapaleu\nBardoze er c'huzh-heol, zo e Lapurdi, eviti da vout e kanton Bidaxune\nEn Nafarroa edo Bidaxune betek ar XVvet kantved. Goude e voe ur briñselezh dizalc'h. Gant an Dispac'h Gall e voe lakaet e departamant ar Basses-Pyrénées.\nA-hed an Aturri\nLec'hienn ofisiel Bidaxune\nLec'hienn kevredigezh istor ha sevenadur bro Bidaxune\nBidaxune war lec'hienn an IGN\nAdtapet diwar « https://br.wikipedia.org/w/index.php?title=Bidaxune&oldid=1537059 »\nKemmoù diwezhañ degaset d'ar bajenn-mañ d'an 19 Du 2013, da 10:40.


Regiopolis - Wikipedia\nRegiopolisoù en Alamagn\nEn Alamagn e vez graet regiopolis eus ur gêr er-maez diouzh kalon tiriad ur vetropolenn .\nAr gêr regiopolis zo ur vetropolenn a-live gant ur rannvro, ur skeul vihanoc'h evit hini ur vetropolenn met gant ar memes dielfennadur : emañ e penn un tiriad dre an nerzh ekonomikel, sevenadurel ha politikel kreñv a vez kreizennet eno. Ouzhpenn da-se, an niver bras a annezidi a zegas ur galloud-sujañ war ar peurrest eus an tiriad a zo tro-dro.\nImplijet e vez an droienn evit ober anv eus kêrioù gant ur vent kreiz met gant ur gêr brasoc'h, ur vetropolenn re dost, evit ma c'hellfe bezañ kalon un tiriad ledanoc'h. Evit ober anv eus an tiriad tro-dro d'ur regiopolis e c'haller ober gant regio (damheñvel ouzh tiriad metropolitan pe ar berradur metro).\nRostock[kemmañ | kemmañ ar vammenn]\nSkouer ar Regiopolis Rostock\nAr c'hentañ gwech ma voe graet anv eus meizad ar Reiopolis e voe diwar-benn Rostock.\n↑ (fr) Association Internationale de Développement Urbain\nAdtapet diwar « https://br.wikipedia.org/w/index.php?title=Regiopolis&oldid=1899820 »\nKemmoù diwezhañ degaset d'ar bajenn-mañ d'an 8 Ebr 2021, da 15:57.


pinvidikoc'h - Wikeriadur\nDiwar an anv-gwan pinvidik hag an dibenn-ger -oc'h.\nDerez-uheloc'h an anv-gwan pinvidik\n— Mat ! a zonjas an aotrou Furzod en eur vont kuit, mat ! Yann, te 'zo deut pinvidik gant kroc'hen da vioc'h, met pinvidikoc'h e vin-me c'hoaz ! [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 60.)\nMa c'hellfemp ur wech gwelout pezh o deus gwelet, hag a wel c'hoazh dre ar soñj daoulagad un tremener, ha ne vefemp ket pinvidikoc'h ? — (Roparz Hemon, Mari Vorgan, Al Liamm, eil emb. 1975, p. 23.)\n[...] : evit ma c'hellfe, bemnoz, en em santout pinvidikoc'h gant un devezh evurusted muioc'h. — (Pêr Denez, Glas evel daoulagad c'hlas na oant ket ma re, Al Liamm, 1979, p. 24.)\n— [...]. Kalz pinvidikoc'h eo ar mor. [...]... — (Goulc'han Kervella, Brezel ar Rigadell, Al Liamm, 1994, p. 21.)\nPinvidikoc'h eget :\n[...], va eontr koz n'edo ket eur bern pinvidikoc'h eget e niz yaouank, rak n'edo ket pilhaouer... — (Ivon Krog, Eur Zac'had Marvailhou, Buhez Breiz, Kemper, 1924, p. 88.)\n" [...] : an Olivier, bet martolod-a-vrezel, zo savet pinvidikoc'h eget e dad hag en deus bet c'hoant hen diskouez a-wel d'an holl. [...] ?" — (Goulc'han Kervella, Brezel ar Rigadell, Al Liamm, 1994, p. 119.)\nPinvidikoc'h evit :\nPinvidikoc'h-pinvidikañ : muioc'h-mui pinvidik\ngalleg : plus riche(s) (fr) (que)\nAdtapet diwar « https://br.wiktionary.org/w/index.php?title=pinvidikoc%27h&oldid=277966 »\nKemmoù diwezhañ degaset d'ar bajenn-mañ d'an 20 Eos 2018, da 06:05.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/122 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/122\nhag a ziskouezaz dezhan en eur momant holl rouanteleziou ar hed ; (6) hag an diaoul a lavaraz dezhan : Kei a rin d’id an holl buissans-ze ha gloar ar rouanteleziou-ze ; rag roet eo bet d’in, ha me a ro anezhan d’an neb a fell d’in. (7) Rag-se mar en em brosternez dirazoun, kement-se holl a vezo d’id. (8) Mes Jesus a respontaz dezhan : Tec’h kuit diouzin, Satan ; rag scrivet eo : An Aotrou da Zoue a adori, hag hen hep-ken a zervichi. (9) Kas a reaz anezhan ive da Jerusalem, hag e lekeaz anezhan var lein an templ, hag e lavaraz dezhan : Mar d’oud Mab Doue, en em daol ac’hann d’an traon ; (10) rag scrivet eo e c’hourc’hemeno d’he elez divar da ben, evit ma tiwallint ac’hanoud, (11) ha ma tougint ac’hanoud etre ho daouarn, gant aoun na stokfe da droad ouz eur mean-benag. (12) Mes Jesus a respontaz dezhan : Lavaret eo : Na denti ket an Aotrou da Zoue.\n(13) Hag an diaoul, o veza achuet an holl dentation, a guitaaz anezhan evit eun amzer.\n(14) Ha Jesus a zistroaz dre c’halloud ar Spered en Galile, hag ar vrud anezhan a redaz dre ar vro holl tro-var-dro. (15) Rag kelen a rea en ho zinagogou, hag e oa henoret gant an holl.\n(16) Ha Jesus a zeuaz da Nazaret, en pe leac’h e oa bet savet, hag evel ma oa he gustum, ec’h antreaz da zeiz ar sabbat er sinagog, hag e savaz evit lenn. (17) Hag e oe roet dezhan levr ar profet Izaias, hag o veza digoret al levr, e kavaz al leac’h e pehini e oa scrivet : (18) Spered an Aotrou a zo varnoun, abalamour da ze hen deuz va eoliet evit prezeg an Aviel d’ar beorien ; va c’hasset hen deuz evit iac’haad ar re a zo mantret ho c’halon ; (19) evit annonsan delivrans d’ar gaptived, hag an distro euz ar gwelet d’ar re dall ; evit lakaad en liberte ar re a zo opprimet, hag evit embann bloavez favorabl an Aotrou.\n(20) Ha goude beza serret al levr, ha roet anezhan d’ar ministr, ec’h azezaz ; ha daoulagad kement a oa er sinagog a oa batet varnezhan.\n(21) Neuze e commansaz lavaret dezhe : Hirio eo accomplisset ar gomz-ze euz ar Scritur, hag her c’hlevet a rit. (22) An holl a roe testeni dezhan, hag a oa souezet euz ar c’homzou a c’hras a zeue euz he c’henou, hag e lavarent : Ha n’eo ket hennes mab Josef ? (23) Hag hen a lavaraz dezhe : Hep mar c’houi a lavaro d’in ar pro-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/122&oldid=125213 »


Le Télégramme - Spered ar vro - Fulup Gwinamant. Ur rallye evit lezel e blas\nFulup Gwinamant. Ur rallye evit lezel e blas\nFulup Gwinamant hag e wreg Anne-Marie zo klask un den evit adkemer o zi-feurm.\nN’eo ket aes d’ar beizanted kavout tud yaouank da adkemer o feurm pa ‘z eont war o leve. Deuet zo ur soñj da Fulup Gwinamant ha d’e gamaraded avat : sevel ur rallye digor d’an holl a-benn disadorn.\nUn istor familh eo al labour-douar evit Fulup Gwinamant ! E-pad e vuhez eo bet o terc’hel ti-feurm Kernabad, e Karnoed, e-lec’h ma oa e dud hag e dud-kozh araokañ. « Er bloaz 1977 ‘moa kemeret ar plas. Me ‘blije din an endro, ha dreist-holl ‘blije ket din kaout ur mestr ! » Bet eo start an traoù e-pad e goñje, hag ouzhpenn ur wech eo bet Fulup en toull. Ur wech laosket da vont en doa gallet en em staliañ evit sevel saout laezh. « Da gomañs ‘moa esaeet ober ‘pezh ‘moa desket er skol labour-douar : prenañ temz, lakaat louzoù… Met ne gerzhe ket, ‘chome ket kalz tra ganin ! » Goude un toullad bloavezhioù e oa em gavet ar paotr yaouank gant André Pochon, « paotr ar melchon », ha lakaet e-barzh e soñj heuliañ e alioù fur, evel digreskiñ plas ar mais. Evel-se e oa deuet gwelloc’h ar jeu gantañ ha kroget d’ober laezh bio. Betek 400 000 litr a veze produet bep bloaz gant e 60 buoc’h.\nWar e leve, tamm-ha-tamm\n62 vloaz eo Fulup bremañ, hag aet war e leve bloaz hanter zo dija. Evit afer-se e vez ingal o labourat e Kernabad, rak e wreg Anne-Marie n’he deus ket droed da vont kuit c’hoazh. Gwerzhet eo bet ar chatal memestra. A bep seurt traoù a vez gounezet gante : piz evit an uzin, pato, heiz… « Re labourus ‘oa goro ar saout bemdez. Chom ‘ra labour, met goude ‘vez amzer da bourmen ». Alies ez a Fulup da foetañ bro gant e varc’h-tan, betek bro Iwerzhon, Skos pe Portugal. « Bravoc’h eo digreskiñ da labour dre ma kozheez. ‘Gavan ket hir ma amzer ‘vel-se ! », emezañ. N’eus ket da glemm neuze, met chom a ra ur samm war spered ar c’houblad : peseurt amzer da zont evit o zi-feurm, pa ne zeuio hini ebet eus o daou vab da gemer o flas ? Ur gudenn hollek an hini eo, ha nebeutoc’h-nebeut a beizanted a zo er vro. Kalet eo ar vicher, enkadennoù niverus a vez, ha c’hoazh e rank an nen kavout ur wreg peotramant ur gwaz prest da choaz ar vuhez-se ivez.\nUr rallye evit en em staliañ\n« ‘Pezh a gavefen diaes eo gwelet ar plas ‘vont da greskiñ unan all », a lâr Fulup, nec’het. Peseurt mod ober evit treuzkas e venveg labour neuze ? Deuet zo un ide dezhañ ha d’e gamaraded eus ar C’honfédération Paysanne : sevel ur rallye evit diskouez d’ar re yaouank pevar menaj eus Kreiz Breizh e-lec’h ma vo moaien d’en em staliañ dizale. Karnoed, Lokarn, Rostrenn ha Bonen : a-benn disadorn ez int eus an eil lec’h d’egile, ha ti-feurm Fulup a vo gweladennet da gentañ. Prest eo e arguzennoù gantañ : « amañ eo ur plas brav peogwir n’eus den ebet, n’eus nemetomp er gêr. Tost da 100 devezh-arat zo, hag an douar zo tro-dro ar batimañchoù ». Brav e vefe evit daou zen a garje ober laezh hervezañ, « met d’ober legumaj pe traoù all, un den zo trawalc’h ! » Spi en deus Fulup da gavout an hini a zeuio war e lerc’h, ha n’en do ket keuz da lezel e blas. « Pep hini d’e dro, n’haller ket bezañ ha bezañ bet… Hag ar re-se ‘zo ‘vont da labourat ha da baeañ ma leve din », emezañ en ur c’hoarzhin.\nTemz : de l’engrais\nMelchon : du trèfle\nMarc’h-tan : moto\nEnkadenn (où) : crise(s)\nGweladenniñ : visiter.\nFulup Gwinamant s’est installé en 1977 à Carnoët (22) sur la ferme de ses parents. S’il a aujourd’hui cessé son exploitation laitière, il continue à prêter main-forte à Anne-Marie, son épouse, dans l’attente de pouvoir bénéficier tous les deux de leur retraite. Mais qu’adviendra-t-il alors de leur outil de travail ? Pour encourager de jeunes agriculteurs à s’installer, ils organisent samedi, avec la Confédération Paysanne, un rallye ouvert à tous à travers le Centre Bretagne dans le but de faire découvrir quatre exploitations.


Mor Aral - Wikipedia\nKoazhadur Mor Aral etre 1960 ha 2008\nMor Aral zo ur mor diabarzh pe ul lenn sall vras e kreiz Azia (Арал теңізі, Aral teñizi e kazakeg, Аральскοе мοре e ruseg, Orol dengizi en ouzbekeg). En em astenn a ra etre Kazakstan en hanternoz ha Karakalpakstan, ul lodenn eus Ouzbekistan er c’hreisteiz. "Mor an Inizi" eo ster kentañ e anv, dre ma veze kavet kantadoù a enezennoù ennañ,\nAbaoe ar bloavezhioù 1960 eo aet gorread Mor Aral war goazhañ, abalamour m’eo bet diheñchet red ar stêrioù Amu Darya ha Syr Darya a oa o'n em deurel ennañ a-raok, evit gallout dourañ an douaroù. A-benn 2004, ne oa mui gant Mor Aral nemet ur c’hard eus ar gorread a oa gantañ gwechall. E deroù ar bloavezhioù 1960 e oa Mor Aral, gant ur gorread 68.000 km², ar pevare lenn vrasañ er bed. Bremañ ez eus daou boull disparti : an hini brasañ er c’hreisteiz hag an hini bihanañ en hanternoz. Un trede hini, er reter, zo aet da hesk e 2009. Kresket kalz eo ar bec’hiad holen e dour Mor Aral, ha gant se ez eus bet lazhet e-leizh a blant hag a loened dour. Bras eo kudenn ar saotradur ivez. Strivoù a reer e Kazakstan evit saveteiñ lenn an hanternoz.\nAdtapet diwar « https://br.wikipedia.org/w/index.php?title=Mor_Aral&oldid=1910321 »\nKemmoù diwezhañ degaset d'ar bajenn-mañ d'an 30 Eos 2021, da 10:47.


Islavarenn - Wikipedia\nEr yezhoniezh e vez lavaret islavarenn (e saozneg : dependent clause pe subordinate clause) eus ul lavarenn hag a zo bet staget ouzh ul lavarenn all a zo dizalc'h, rak n'hall ket talvezout drezi hec'h-unan evel ur frazenn beurglok na reizh hervez reolennoù ar yezhadur.\nNeuze e teu al lavarenn dizalc'h da vezañ pennlavarenn, hag al lavarenn stag outi da vezañ un islavarenn (eus is, izel) dre m'eo renet gant ar bennlavarenn. A-wechoù e vo stag an islavarenn ouzh un anv-kadarn pe ur raganv er bennlavarenn (ha neuze e vez anvet islavarenn-stag), a-wechoù ouzh ar prezegad, ha neuze e vo evel ur renadenn, ha meur a seurt zo eus ar re-se.\nElfennoù an islavarennAozañ\nPeurliesañ e krog un islavarenn gant ur ger (pe meur a hini) karget da liammañ, pe da isurzhiañ, lakaet dirak ur rannfrazenn. A bep seurt gerioù isurzhiañ zo, hervez an islavarennoù, hag a-wechoù hervez pe er stumm-kadarnaat pe er stumm-nac'h emañ ar verb enne.\nAr seurtoù islavarennoùAozañ\nan islavarenn-stag, stag ouzh un anv-kadarn pe ouzh ur raganv a zo er bennlavarenn, a c'haller gwelout evel un anv-gwan;\nAn den a welez ahont zo ur poliser kuzh.\nan islavarenn-diskuliañ, stag ouzh verb ar bennlavarenn, a zo evel ne vern pe renadenn eeun;\nAr poliser a grede e oan ur muntrer.\nan islavarenn-doareañ, stag ouzh verb ar bennlavarenn, a zo evel ne vern pe renadenn-doareañ (pe adverb-doareañ). Meur a stumm lavarenn-doareañ zo, hervez ma verkont an amzer, al lec'h, an abeg ...\nDeskiñ a ra un dra nevez e kement lec'h ma'c'h a, a zo un islavarenn-lec'h;\nE meur a yezh e talvez ar gerioù stagañ da stagañ un islavarenn ouzh ul lavarenn dizalc'h, gantañ an hevelep arc'hwel hag un anv-gwan hervez framm kevreadurezhel ar frazenn, da skouer e saozneg :\n« An den a welis »\nE brezhoneg e vez implijet ar rannoùigoù-verb a, e ha ma e seurt degouezhioù :\nAn den a garan\nAn hini e oan o soñjal ennañ\nAn hini ma oan o soñjal ennañ\nE degouezhioù all e c'hell en em derc'hel un islavarenn stag evel un anv, da skouer evel renadenn eeun ar verb er bennlavarenn :\nPiv a gompren perak ne lâras netra?\nN'ouzon ket hag-eñ e teuio\nAdtapet diwar « https://br.wikipedia.org/w/index.php?title=Islavarenn&oldid=1960999 »\nKemm diwezhañ d'an 17 C'hwe 2022 da 07:17


Kaozeal:Alarig - Wikipedia\nHervez orin an anv e rankfer skrivañ Alareik (goteg) pe Alarich (germaneg), ha n'eo ket *Alarig, a hañval bezañ un brezhonekadur diezhomm.\nUr pennad Alaric Iañ zo, ouzhpenn-se. Ganin eo bet "reizhet" al liamm.\nNa pegen kalonek dont da gemm traoù 'zo hep goût piv oc'h, Yann Dizanv, ur wech ouzhpenn !--Prieladkozh (kaozeal) 16 Her 2014 da 06:43 (UTC)\nHervez orin an anv e vefe ret deoc'h reizhañ an holl bennadoù er wikipedia rak Alaric n'eo ket mat, ma soñjer eveldoc'h. Hervez orin an anv n'eus ket da gaout pennadoù evel Dominig hag un toullad re all, a vefe neuze, hervezoc'h, brezhonekadurioù diezhomm. Gallout a rit sevel ur wikipedia e goteg. 192.134.240.157 16 Her 2014 da 09:05 (UTC)\nDemat deoc'h, Piv oc'h, mar plij. A galon.--Prieladkozh (kaozeal) 16 Her 2014 da 09:27 (UTC)\nWar a seblant ez eus tud hag a ra gant ur goteg disheñvel diouzh hini hor mignon dizanv: Alareiks, hervez ar wikipedia saozneg: https://en.wikipedia.org/wiki/Alaric_(name). Bianchi-Bihan (kaozeal) 16 Her 2014 da 21:10 (UTC)\nAdtapet diwar « https://br.wikipedia.org/w/index.php?title=Kaozeal:Alarig&oldid=1595763 »\nKemmoù diwezhañ degaset d'ar bajenn-mañ d'an 16 Her 2014, da 21:10.


Ganet eo d'ar 1añ a viz Genver 1909 e-barzh kêriadenn Staryi Uhryniv, rannvro Kalouch e Galitsia (hiziv an deiz en oblast Ivano-Frankivsk) a oa dindan beli Aostria-Hungaria d'ar mare-se. Bez e oa bet e dad, Andriy Bandera, a oa beleg katolik-gresian, beleg er gêriadenn. Diskennet eo e vamm eus ur familh kozh a veleion gatolik-gresian (merc'h eo da veleg Staryi Uhryniv). Tremen a ra Stepan e vugaleaj er gêriadenn-se, e ti e zud hag e zud-kozh, o vrasaat en ur aergelc'h kar-e-vro ukrainat hag en ur sevanadur vroadel kreñv. Dedennet eo gant ar gudenn sokial hag ar politikerezh. E nevez-amzer 1922 e varvas e vamm diwar an dorzhellegezh.\nUr broadelour ukrainatAozañ\nE miz Gwengolo 1928 e krog Stepan e studioù e skol lieskalvezerezh Lviv. E 1931 e teu da vezañ eilrener an heñcherien rannvroel, penn skipailh seveniñ rannvroel an OUN da c'houde ha komandant an UVO. D'ar mare-se eo tennoc'h-tennañ an traoù etre ar pennadurezhioù polonat hag ar bihanniver ukrainat. Ouzh un oberenn gastiz a « beoc'hadur » renet gant ar veli bolonat e stok azgoulennoù an Ukrainiz. Divizet e vez gant an OUN mont war hent ar gwalldaolioù politikel. E 1934 eo kondaonet da varv Stepan Bandera evit bout aozet gant 11 den all ar gwalldaol a-enep minist an diabarzh Polonia. Fuajet eo bet an diviz lez-varn-mañ. Kondaonet eo hed e vuhez. E miz Gwengolo 1939, abalamour da argadenn al lu alaman, e vez dilezet al lec'hioù gant ar velestradurezh-kastiz polonat hag ar brizonidi, Bandera en o zouesk, da guitaat an toull-bac'h.\nEn henvelep miz a 1939, da heul emglev alaman-ha-soviedel, e vez aloubet Ukraina ar c'hornog gant al lu soviedel. Gwasket e vez ar boblañs gant ar renad stalinour. E miz Here 1939 ez eas Bandera da gKrakόw gant ur bagad broadelourien ukrainat hag e savas ur batailhon ukrainat e-kreiz al lu alaman (batailhon Nachtigall) a furmas, a-gevret gant ar batailhon Roland, al Lejion Ukrainat. E 1940 e renas strollad dispac'hel an OUN ha d'an 30 a viz Mezheven 1941 e voe anvet da c'houarnamant Stad nevez Ukraina embannet e Lviv a-enep da youl an Alamaned. Goude-se e voe toullbac'het e kamp tolpañ Sachsenhausen. E 1944 e voe dieubet gant an Alamaned a gemme o folitikerezh e-keñver Europa ar Reter abalamour d'ar fed e voe tostoc'h-tostañ an Arme Ruz. Neoazh ne lakaas ket e anv er Poellgor Broadel Ukraina hag ez eas a-zindan guzh.\nMarv un harluadAozañ\nTonkadur skijus familh BanderaAozañ\nE vreur yaouañ Bohdan a gemer renadur ur strollad harz dindan an Dalc'herezh. Lazhet e voe e 1942 (pe 1943). D'an 22 a viz Mae 1941, tad Stepan Bandera -ar beleg Andrij Bandera – a voe harzet gant an NKVD ha drouklazhet d'an 10 a viz Gouere 1941. D'an deiz-se e voe forbannet da Siberia e c'hoarezed, Maria-Marta hag Oksana, evel izili familh un « enebour ar bobl ». Dieubet e voent e 1960 hep kaout an aotre da zistreiñ da Ukrainia. E Siberia e varvas Marta e 1982. Gallout a reas Oksana distreiñ da Ukrainia e 1989. Harzet e voe e drede c'hoar Volodymyra e 1946 gant an NKVD ha kondaonet da 10 vloaz a « gamp-labour ». E vreudeur Vasyl hag Oleksandr, harzet gant ar Gestapo e 1941, a voe bac'het en Auschwitz e-lec'h ma'z ejont da get e 1942.\nChom a ra Stepan Bandera un den dael diwarnañ en Ukraina, tud zo ouzh e welout evel un haroz ar Vroad, reoù all evel ur c'henlabourer nazi. Anvet eo bet, a-drugarez d'un dekred sinet d'an 22 a viz Genver gant ar prezidant Viktor Iouchtchenko, d'an uhelgarg dalif a Haroz Ukraina, ar pezh a zegas ur gaouad enebadur e Kevre Rusia hag e-touesk poblañs reter Ukraina a gomz ruseg. D'an 29 a viz Genver e tisklêrias ar greizenn Simon-Wiesenthal, en ul lizher kaset da gannati Ukraina er Stadoù-Unanet, e oa ur vezh dereiñ an titl-se d'ur « c'henlabourer nazi kiriek da lazhadeg miliadoù a Yuzevion e-kerz brezel 1939-1945.» Neoazh evit kalz a Ukrainiz, broadelourien ar c'hornog dreist-holl, eo Stepan Bandera ur gwir haroz broadel. Meur a savadur zo bet savet en Ukraina e koun dezhañ.\nAdtapet diwar « https://br.wikipedia.org/w/index.php?title=Stepan_Bandera&oldid=1855831 »\nDernière modification le 10 Du 2019, à 11:11


Implijer:Ankou/Degemer/2 - Wikipedia\n< Implijer:Ankou | Degemer\n70 378 pennad emeur o sevel bremañ e rann vrezhonek an holloueziadur.\nIstor · Naturouriezh · Douaroniezh · Arzoù · Skiantoù an Den · Yezhoù\nPladenn Nebra zo ur gantenn arem a zo war-dro 32 cm he zreuzkiz. Goloet eo gant ur verglenn c'hlas hag arouezioù aour : gwelet a reer warni ar pezh a seblant bezañ an heol pe al loar en he c'hann, ul loargresk ha stered (ar Pleiadezed sur a-walc'h). An taolennadur koshañ eus bolz an oabl e vefe.\nKavet eo bet ar bladenn, a-gevret gant traoù all, gant furcherien guzh. Adkavet eo bet war-lerc'h en ur marc'had etrebroadel a hendraoù. Er penn kentañ e soñje da henonourien zo e oa bet graet gant ur falser bennak, ar pezh a voe dislavaret gant ar C'harbon-14. Kavet e voe ivez e teue an arem eus gwazhennoù Alpoù Aostria a servije e-pad oadvezh an Arem.\nMod all e voe adkavet klezeier ha kelc'hioù-brec'h eus an oadvezh-se. Ganto e voe posupl brasjediñ pe oad e oa.\nA-drugarez da zizoloadenn ar bladenn e c'hellomp anavezout spisoc'h gouiziegezh steredoniel an Europeaned en oadvezh an Arem. Gouiziekoc'h e oa steredoniourien Europa ar mare-se eget ar pezh a veze kredet betek-henn eta. Ret e oa gortoz ur skrid babilonian ar VIvet kantved kt JK evit kaout un diskouezadur ken splann.\nDoare ar 6 a viz Kerzu 2021 ha Keleier ar vro.\n30 a viz Du : dont a ra Barbados da vezañ ur republik.\n29 a viz Du : Magdalena Andersson (skeudenn) zo dilennet da gentañ ministr Sveden ganr ar parlamant, pemp devezh goude bezañ dilennet ur wech kentañ ha bezañ roet he dilez kerkent.\n25 a viz Du : ouzhpenn hanter-kant den zo lazhet en ur gwallzarvoud en ur vengleuz eus kreisteiz Siberia, e Rusia.\n21 a viz Du : manifestadegoù kalet a-walc'h e Belgia, an Izelvroioù hag Aostria a-enep ar strishadurioù hag an diferadennoù nevez abalamour da emled ar c'h-COVID-19.\n15 a viz Du : gant Rusia eo distrujet al loarell Kosmos 1408, pa'z eus tennet misiloù warni.\n13 a viz Du : e Glasc'ho, e Bro-Skos, ez echu bodadeg ar c'h-COP26 gant un disklêriadur klouar a-walc'h evit bihanaat an implij eus heloskoù kondon.\n7 a viz Du : e Nicaragua eo addilennet ar prezidant Daniel Ortega e penn ar vro.\n2 a viz Du : gant gouarnamant Etiopia eo embannet ar "stad a zifrae" er vro a-bezh, abalamour m'emañ an emsavidi eus Tigray hag Oromia o vont war-raok en o brezel a-enep ar gouarnamant kreiz.\n25 a viz Here : taol-stad e Soudan a-enep ar c'hentañ ministr Abdalla Hamdok.\n14 a viz Here : gant un tan-gwall en ur savadur bras e Kaohsiung, e Taiwan, ez eus lazhet 46 den ha gloazet meur a zek all.\n* War gresk ez a ar Wikipedia brezhonek, hogen goustatoc’h abaoe ur pennad. Emañ hon holloueziadur o vont da dizhout an niver a 37 000 pennad e miz Meurzh moarvat. Emaomp bremañ er 57vet renk e-touez ar raktresoù Wikipedia, evit an niver a bennadoù, a-dreñv ar serbo-kroateg hag a-raok ar piemonteg. Evit gouzout hiroc'h : An Deizlevr. E renkadur an holloueziadurioù hervez danvez ar pennadoù emaomp atav en 68vet plas ). Derc’hel a reomp d’hor renk eta. Met pennadoù diazez a vank c’hoazh d’hor Wiki-ni. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp.\n* Evit kaozeal diwar-benn kement tra a denn d'ar Wikipedia brezhonek, gouzout petra zo nevez, reiñ ho soñj, kit bep an amzer d'ober un dro betek Tavarn ar wikipedourien.\n* Taolit ur sell ouzh ar pennadoù nevez boulc'het gant hor c'henlabourerien ha roit dorn d’o reizhañ, d’o gwellaat, d’o astenn, d’o fonnusaat.\n* E-touez ar raktresoù kar da hini Wikipedia, emañ hini ar Wikimammenn, un dastumad levrioù brezhonek, kuit a wirioù, savet tamm-ha-tamm gant un nebeud tud evel Implijer:VIGNERON pe Implijer:Gwendal. Gourc’hemennoù dezho !\nUr raktres eus diazezadur Wikimedia eo Wikipedia. Meur a raktres Wiki all, liesyezhek, digoust ha frank a wirioù zo ivez :\nen holl yezhoù\ngeriadur hollvedel Wikimedia commons\nbank roadennoù liesvedia Wikimammenn\nmeneger ar bev Wikiarroud\ndastumad arroudennoù Meta-Wiki\nkenurzhiañ raktresoù Wikimedia\nAdtapet diwar « https://br.wikipedia.org/w/index.php?title=Implijer:Ankou/Degemer/2&oldid=1768085 »\nKemmoù diwezhañ degaset d'ar bajenn-mañ d'an 5 Gwe 2017, da 09:28.


Abadenn 'Mod-se 'ma ha 'ma ket mod all\nDj Loulito TheYob, (Epsylonn Squad) mix RAdio Kerne act 2\nUr mix nevez gt Loulito The Yob Tracklist: - Robbert Lat…\n5 E-GIZ-SE MAN: DJ ATAO\nA-orin eus ar Vro Vigoudenn eo Dj Atao, alias Jean-Chris…\n4 E-Giz-se 'mañ DJ REM'S "café clope du matin"\nRem's eus ar sound system 716 a ginnig deomp ur mix anve…\n3 E-giz-se 'mañ Dj OZMOZIK\nDj OZMOZIK (Dylan e anv gwir) a zo sot gant ar muzik dre…\n2 E-Giz-se 'mañ Dj Benssala\nur miks elektro break gant Dj Benssala eus ar sound syst…\nUn eurvezh miks tekno kinniget deoc'h gant djed gwelañ ar bed! Emaint o tont espres kaer evidoc'h selaouerien, eus ar sound system 716 lec'hiet e bro Gerne.\n716: E penn kentañ ur strollad mignoned eus Kastell nevez ar Faou ha eus Kemper boaz da gas anezhi bep dibenn sizhun e festoù tekno digoust: "free-parties". Poen bennak o deus divizet prenañ dafar son hag aozan o nozvezhioù dehzo. E 2003 o deus dibabet an anv 716/c'est ainsi. Peogwir emañ mod se ha n'emañ ket mod all.\nTremen a ra ar bloavezhioù, Brasaat a ra skiant prenet al lamponed. Tamm ha tamm e kej ar strollad gant arzourien all, strollegezhioù all... pinvidikoc'h e teu da vezañ an eskemmoù, ar soñjoù, ar muzik.\nE 2007, arru skuizh na vefe ket anavezet o arz, war bouez gant ur publik "tekno", e tisidont sevel ur gevredigezh: "C'est ainsi" a zo ganet. Pal ar gevredigezh se zo brudañ ha kas war raok an arzoù elektronek.\nE-barzh ar skipailh e kaver tud gant skiantoù prenet liesseurt: Dj'ed, teknisianed ar son, Vj'ed, klinkerien gouelioù...) An holl bodet tro d'ur mennoz hepken: rannañ o muzik gant ar muiañ niver.\nN'eo ket peogwir zo ur framm ofisiel ganto emañ 716 o vont da baouez gant ar festoù underground. Ober a reont eus un tu gouelioù free-party, digoust, mod kozh...ha eus an tu all abadennoù diskleriet, aotreet. Dastum a reont arc'hant bep ploaz da skouer evit restoioù ar galon dre an nozvezhioù tekno "écoutes ton coeur" e Kemper. Labourat a reont ivez gant skolioù ar vro war raktresoù diwall an endro.\nSetu 716, tud yaouank mennet, brokus ha sot dreist holl gant ar Muzik gant un M bras.\nEurioù skignañ an abadenn 'Mod-se 'ma ha 'ma ket mod all\nAbadenn diwezhañ 09.11.2012\nUr mix nevez gt Loulito The Yob\n- Robbert Latumahina "Underwater" (sensory overload 14)\n- Space Link "Now" (hypnotik dancefloor 009)\n- Amon Tobin "Sordide" (ninja tune zen 36)\n- Kriss Kross "Jump!" (Ruffhouse rcds 44)\n- House of pain "Jump around" (tommy boys rcds 526)\n- Buck "Broken bones" (dosis db 05)\n- Bombardier "Syn - Adjust remix" (low res 017)\n- Amon Tobin "Back from space" (ninja tune zen 70)\n- Kovert "Soundboy" (damage 1203)\n- Repeater "Poor health bad constitution" (damage 1205)\n- Repeater "Last exit" (damage 1205)\n- Bong Ra "Breaker 555" (djax x 707)\n- Shitmat "Argos" (Planet Mu � ZIQ118)\n- Satan "Reptile"\n- Rotator "No surrenda!" free download here: http://rotator.bandcamp.com/track/no-surrenda-free-download\n- Bath aide "Snowta bluff" (Sociopath Recordings � SRmp3 194) free download here: http://sociopath-recordings-releases.blogspot.fr/2010/11/srmp3-194-bath-aide-soft-wars.html


Y Maerdy (Conwy) - Wikipedia\nY Maerdy (Conwy)\n"Tafarn yr Afr", Y Maerdy.\nY Maerdy zo ur gêriadenn vihan war ar maez e biz Sir Conwy, e hanternoz Kembre.\nEmañ er reter da gêriadenn Y Ddwyryd, etre Cerrigydrudion ha Corwen, war lez an Afon Ceirw. Nepell en hanternoz, e Sir Ddinbych, emañ kêriadenn Betws Gwerful Goch.\nEmañ Y Maerdy e korn-bro Uwch Aled, ur c'hornad hag a zo e biz Sir Conwy bremañ, met a oa e Sir Ddinbych gwechall. Er Grennamzer e oa Uwch Aled unan eus kombodoù kantrev Rhufoniog.\nAdtapet diwar « https://br.wikipedia.org/w/index.php?title=Y_Maerdy_(Conwy)&oldid=1750157 »\nKemmoù diwezhañ degaset d'ar bajenn-mañ d'an 2 Mez 2017, da 20:50.


Silves - Wikipedia\nKreiz kêr Silves\nLec'hiadur Silves e Portugal\nSilves (distaget [ˈsiɫvɨʃ] e portugaleg) zo ur gumun eus Portugal, e rannvro Algarve. E 2011 e oa 37 126 a dud o chom enni, gant war-dro 11 000 anezho o chom e kêr. Rannet eo e c'hwec'h parrez (freguesias). Emañ war ribl ar stêr Arade.\nKêr-benn gozh Algarve eo Silves hag ur gêr a bouez a-fet istor ar vro. Ur c'hastell zo, savet war un dorgenn, hag un iliz-veur, savet en XIIIvet kantved e-lec'h ur voskeenn goshoc'h. En iliz-veur emañ bez ar roue João II.\nAdtapet diwar « https://br.wikipedia.org/w/index.php?title=Silves&oldid=1836440 »\nKemmoù diwezhañ degaset d'ar bajenn-mañ d'an 19 Mae 2019, da 10:12.


Pajenn:Picard - An iliz digor, 1919.djvu/1 - Wikimammenn\nPajenn:Picard - An iliz digor, 1919.djvu/1\nAN ILIZ DIGOR\nEur c’hemener eus Kinoualc’h e Berien a veze o wriat a-hed an deiz. Pa zeue d’ar gêr, e c’houlenne e vugale digantan avalou ha per, a-wechou frouez all, hervez koulz ar bloaz.\nEun devez e tistrôas e c’hodellou goullo. — « Avalou tad ! Avalou tad ! » a grias ar vugale. — « Roït peoc’h bugaligou ! Me a ya da laerez eur zac’had evidoc’h da vourc’h ar Fouilhez… ».\nPa ’n em gavas er vourc’h, e welas eno kiger e vro. — « O ! kemener, da belec’h ez ez ’ta ken diwezat ? » — « Da laerez avalou evit va bugale. Ha te, kiger ? » — « P’eo gwir ez teus lavaret d’in ar wirionez, me a vo distag ivez ganez. Bel oun, er beure-man o klask prena eul leue bihan, met n’eo ket bet rôet d’in, ha breman e renkan e laerez. Va ostizien a fell d’ezo kaout kig… ».\n« Mat, a lavaras ar c’hemener ! Mar karez, e tistroïmp a-gevret. An hini en do graet e dro da genta a c’hortozo egile dindan porched an iliz ». — « N’oufen tra gwelloc’h », a respontas ar c’higer.\nAr c’hemener a reas buan e dro. Da c’hortoz e genvrôad, ec’h azezas er porched hag en em lakeas da zibri avalou. Kaer en doa gortoz, ne wele ket ar c’higer. Heman, p’en doa laeret e leue, a oa aet war-eeun d’ar gêr. koment a drouz a rae e loen o vlejal !\nKoulskoude, ar c’hemener a gendalc’he da zibri avalou.\nE-keit-se, ar zakrist a nozvezie er presbital. A-barz ma’z eas d’ar gêr, e c’houlennas outan ar person ha n’en doa ket\nAdtapet diwar « https://br.wikisource.org/w/index.php?title=Pajenn:Picard_-_An_iliz_digor,_1919.djvu/1&oldid=105971 »\nKemmoù diwezhañ degaset d'ar bajenn-mañ d'an 21 Eos 2017, da 13:19.


(Adkaset eus Ĳsselmeer)\nSkeudenn dre loarell eus an Izelvroioù, gant an IJsselmeer e-kreiz\nAn IJsselmeer (nederlandeg [ˌɛi̯səlˈmeːʁ], da lavaret eo lenn an IJssel; Iselmar e frizeg) eo lenn vrasañ an Izelvroioù. Bas a-walc’h eo an dour el lenn-se (5 pe 6 m). En em astenn a ra war 1250 km² etre proviñsoù Flevoland, Noord-Holland ha Friz, el lec’h ma oa pleg-mor ar Zuiderzee gwechall. Dont a ra an anv eus anv ar stêr IJssel a daol he dour el lenn. Skrivañ a reer div lizherenn vras e deroù an anv e nederlandeg, rak sellout a reer ouzh an diftongenn IJ, er yezh-se, evel ul lizherenn hepken.\nKrouet e voe an IJsselmeer e 1932 pa voe serret ar pleg-mor gant ur chaoser 32 km hed, an Afsluitdijk a zisparti bremañ an IJsselmeer diouzh mor Wadden. Da-heul e vo disaniet an douaroù en-dro d’ar pleg-mor a zeuas da vezañ ul lenn dour dous. Meur a bolder a zo bet savet en-dro d’an IJsselmeer, o lakaat e c’horread da zigreskiñ. E 1975 e voe savet ur chaoser all, ar Houtribdijk, anvet ivez Markerwaarddijk, da zispartiañ lodenn vervent al lenn, a anver bremañ Markermeer, diouzh ar peurrest. Proviñs Flevoland a zo bet krouet gant douaroù ar polderoù krouet evel-se.\nAdtapet diwar « https://br.wikipedia.org/w/index.php?title=IJsselmeer&oldid=1717804 »\nKemmoù diwezhañ degaset d'ar bajenn-mañ d'an 7 Gwe 2016, da 09:41.


Pevare pennad — IV - Wikimammenn\nPevare pennad — IV\nR. Prud’homme, 1903 (p. 117-121)\n◄ War eun dro ’trezek ar Be-Santel. — Banniel Gwengamp. — *Kannad Frans Iliz ar Be Santel ; petra eo ar Be-ze ’vit eur c’hristen War ar mene Kalvar. — Pelæc’h ha penauz eo bet kavet ar Groaz Zantel ►\nSetu ni o tremen dindan dor Jaffa, a zo toullet ’kichen tour ar roue David : ec’h omp breman, da wir, en kær Jeruzalem. Diou pe daer ru moan ha kamm, da zisken enne ’vel en eur pazinier, a gavomp da gentan hag, en o goude, eul leur-vein a dreuzer arauk arruout ouz an nor-dal. Eman diragomp breman iliz ar Be Santel, da vihanan eun tu anei, rag n’haller ket he gwelet a-bez, o vean m’eo stag ouz lojeiz-all. Eun ær goz he deuz ha koz eo en gwirione, pan eo bet savet breman zo eiz kant vla gant ar vrezellerien gristen. He diavez ha dreist-holl he diabarz a diskoe he deuz goall ezom da vean dresed ; mes, o vean mac’h eo lod anei d’al Latined (da laret eo d’ar Gatoliked), lod d’ar C’hresianed (kristenien dianket), ha lod d’an Armeniaded (kristenien dianket-all), n’hell ket unan euz an tri berc’hen rei ’neb læc’h eun taul morzol, eun taul hepken, na zoken eun taul skubelen, hep *autreadur an daou-all ; setu perag e chom an treo en iliz er memez doare, « ’vel emaint emaint », herve lavar ar pacha, a displij d’ean lakat an tri berc’hen d’en em glevet.\nPa digoue d’unan lakat e bao war *wirio egile (ar C’hresianed, an drubarded ’zo anê, a zo techet d’hen ober), neuze eun ofiser turk a deu da reizan en treo etreze, C’hwel ’nean aze, ’kichen toull an nor, en diabarz an iliz ha, gantan, tri pe bevar zoudard ; azeet int evel kemenerien war o zorchen, hag i o diviz an eil gant egile, en eur jechan war o « nargile ». An hano-ze a rer euz eur c’horn-butun, ec’h an da esât diskouel ar stum iskiz anean. Græt eo gant eur voutailh, he deuz eur fonz ledan hag eur gouk moan ha hir. Hanter-leun eo a zour, louzo c’houez-vad ennan. War he geno eur fornik, a dev enni taer pe beder c’hlaouen, a dizec’h ar butun bet gleblet hag hen lak da vogedi. Ar moged a ve laket da gouean war an dour hag, ac’hane, e ve jechet dre duelenno hir ha pleguz, a gas anean betek geno ar vutunerien. Gwelet butunat er c’hiz-ze en eul læc’h ken santel a sko eun taul em c’halon.\nN’efomp ket ebarz dioustu : Pan eo erru ar c’honsul gant e daou « gavas »(daou zoudard turk a digor d’ean an hent gant peb a benn-baz arc’hantet), e selaouomp eur brezegen kalonek a ra d’imp eun Tad euz urz sant Fransez ha genidik euz Bro-C’hall. N’eo ket diæz d’ean kavout hent hon c’halono : peurdeneraat a ra ’nê ha, pac’h eomp goude, hini ha hini, ’barz ar chapelik, evit poket d’ar Be Santel, e tiver an daelo euz hon daoulagad ; daelo a levenez, avad, ec’h int. An daulen-varbr a stokomp outi hon *diweuz, eo harpet warni, ’vel war eur men-korn, fe, spi ha karante ar c’hristen. Warni eo bet astennet korf maro Jezuz, paket en eul linsel, hag, en-dro d’ean, liammo bet soubet en eol c’houez-vad. Penegwir eo deut da hadvevan heñ e-unan, an dried de, ec’h eo trec’h Jezuz d’ar maro, na bleg, koulskoude, ouz den : Mab Doue ’c’h eo ha Doue e-unan, evel ma lare bean, ha gwir eo e lezenn : setu eur harp evit hon fe. Penegwir na reomp gantan, herve e lavar, nemet eur c’horf, evel an izili gant ar penn, e hellomp hen heuilh hag e vefomp adbueet gantan de ar varn divezan, adarre herve e lavar : setu peadra d’azean hon esper. Penegwir en deuz kwitaet ar vue hag adkemeret anei evit talveout d’imp ar vue da viken hag an evurusted peurbaduz, ec’h omp, eta, karet gantan dreist muzul : ha setu peadra d’*enaoui hon c’harante.\nAdtapet diwar « https://br.wikisource.org/w/index.php?title=Pevare_pennad_—_IV&oldid=104522 »\nKemmoù diwezhañ degaset d'ar bajenn-mañ d'an 21 Gou 2017, da 22:58.


Anna Mouradova - Wikipedia\nAnna Mouradova e 2007\nAnna Mouradova o tegemer priz Imram evit he labourioù e brezhoneg e Sant-Maloù d'ar 5 a viz Here 1998\nAnna Mouradova, bet ganet А́нна Рома́новна Мура́дова Anna Romanova Mourodova d’an 12 a viz Kerzu 1972 e Moskov, Rusia, zo ur skrivagnerez hag ur gazetennerez. Treiñ a ra romantoù ha danevelloù e brezhoneg hag e rusianeg.\n3.2 Savet ganti\nDaoust dezhi bezañ bet savet e kêr-benn Rusia, ha ma veze komzet rusianeg er gêr, he deus desket ivez yezh he zad, an arameeg pe sirieg, hag a vez komzet en Iran, Irak, Siria ha broioù ar C'haokaz, hag ivez e kreisteiz Rusia. Desket he deus galleg ha saozneg er skol, ha latin ivez evit he flijadur.\nDre ma oa dedennet Anna gant ar yezhoù keltiek he deus dibabet da bemzek vloaz deskiñ brezhoneg hec’h-unan gant levrioù roet gant Viktor Kalygin, un enklasker war an iwerzhoneg. Da c’houde, da naontek vloaz eo aet Anna da zeskiñ donoc’h ar brezhoneg e Roazhon. Chomet eo e Breizh etre 1992 ha 1994. Plijout a ra ar yezhoù dezhi, ar re geltiek en o zouez, p'he deus desket ivez iwerzhoneg kozh, gresianeg kozh ha kerneveureg.\nE Skol-Veur MGLU, ur skol-veur da zeskiñ alamaneg, galleg hag all, e studias Anna etre 1990 ha 1992. Da c’houde eo bet e Skol-Veur Roazhon etre 1992 ha 1994. Distreiñ a reas da skol-veur MGLU etre 1994 ha 1997. Etre 1997 ha 2002 e reas un dezenn war yezh kontadennoù ar Vretoned.\nSkrivet he deus danevelloù e-barzh ar gazetenn lennegel Al Liamm. Troet he deus ivez e brezhoneg romantoù ha danevelloù evit brudañ ar skrivagnerien rusianek e metoù ar vrezhonegerien : Anton Tchec'hov, Viktor Astafiev, Vladimir Tendriakov ha Rezo Gabriadze (Jorjian).\nRezo Gabriadze, Koutaisi, Embannadurioù Hor Yezh, 1994\nViktor Astafiev Ludotchka (peder danevell), Skrid, 1998.\nVladimir Tendriakov, Parania, Skrid, 1998.\nWar ar stern: treiñ Ma buhez e Rusia Jarl Priel e rusianeg.\nSavet ganti[kemmañ | kemmañ ar vammenn]\nUn dornad kraoñ-kelvez, Mouladurioù Hor Yezh, 1998 (ISBN 2-86863-109-6)\nKudennoù an treiñ diwar ar rusianeg e brezhoneg, Barn, Mouladurioù Hor Yezh, 1999 (ISBN 2-86863-116-9)\nGounezet he deus priz Imram gant he romantoù e brezhoneg, ha roet e voe dezhi e Sant-Maloù d’ar 5 a viz Here 1998.\nAdtapet diwar « https://br.wikipedia.org/w/index.php?title=Anna_Mouradova&oldid=1854108 »


Jeu d’ombres 1 | Soubenn ar geek\n« I Don’t Feel at Home in This World Anymore\nThe Spectacular Now »\nJeu d’ombres 1\nGolo Jeu d’ombres en doa plijet din er stal levrioù. Fellout a rae din e lenn hep bezañ dalc’het soñj kement-se eus petra oa kaoz en istor.\nE Lyon e tremen an traoù, an haroz, Cengiz, a zo ur studier war ar gwir, ha barrek ouzhpenn-se. Plijout a ra Viviane dezhañ, hi, eus he zu, a glask kavout he hent rak ne teu ket a-benn gant he studioù. Fellout a rafe dezhi ober politikerezh.\nCengiz a zeu a-benn da sioulaat an traoù etre ur strollad reoù yaouank hag ar polis un nozvezh. Merzet e vez neuze gant tud er galloud. Divizout a ra, gant sikour Viviane, sevel ur gevredigezh evit reoù yaouank ar vanlev. E keit-se ez eus ivez breur Cengiz, toullbac’het e Turkia…\nKalz a draoù a zo benn ar fin e-barzh Jeu d’ombres, kazi re da vareoù zo. Plijet on bet spontus gant tresadennoù ha livioù Merwan met an istor am boa poan oc’h heuliañ a-wechoù, dre ziouer a anaoudegezh eus kumuniezh Turkia marteze ? Echuiñ a ra an traoù war ur c’hliffhanger a feson avat setu piv oar ma ne vin ket techet da lenn an eil, un deiz bennak… Istor gant Loulou Dedola, tresadennoù gant Merwan. Embannet gant Glénat d’an 21 a viz Gwengolo 2016.\nThis entry was posted on Even 25, 2017 at 4:59 g.m. and is filed under Levrioù bannoù-treset with tags bed ordinal, Frañs, kevredigezh, Lyon, politikerezh.\tYou can follow any responses to this entry through the RSS 2.0 feed. You can leave a response, or trackback from your own site.


Firefox ha Thunderbird 16 e brezhoneg\nInternet, d'an 11 a viz Here 2012. Firefox ha Thunderbird 16 zo lakaet war wel gant Mozilla.\nEvit paotred an diorren\nUr varrennad ostilhoù nevez ez eus evit paotred an diorren bremañ. Dre ar verradenn [Pennlizh. + F2] e tizher ar varrennad, enni ur penel web, un ensellerez, un diveugerez hag an haeziñ buan dre arc'hadoù.\nBremañ e vez skoret arloadoù web Mozilla evit Windows, Mac ha Linux gant Firefox 16.\nAmañ emañ roll klok an traoù kemmet ha gwellaet.\nEvit pellgargañ Firefox 16 e brezhoneg.\nOuzhpennet eo bet gwazerezh BOX d'an arc'hwel FileLink degemeret gant handelv 13. Gant BOX e vez kaset pezhioù stag bras dre gwazerezhioù kadaviñ enlinenn. Skoret e oa YouSendIt hag Ubuntu One. Gant BOX e vez kinniget 25 Ge digoust evit ar c'hadaviñ. Lennit Penaos kas ur restr vras dre bostel gant Thunderbird (e galleg).\nRoll klok ar c'hemmoù bet graet.\nEvit pellgargañ Thunderbird 16 e brezhoneg.\n© 2021 An Drouizig


Novembergruppe (strollad miz Du en alamaneg) a zo ur strollad arzourien, sonaozourien ha savourien alaman. Eztaolourien a oa anezho. Krouet e voe ar strollad d’an 3 a viz Kerzu 1918. Diazezet eo e anv war an darvoudoù a gasas da grouidigezh Republik Weimar.\nE penn ar strollad e oa Max Pechstein ha Cesar Klein. A-fet arzoù ne oa ket kalz tra boutin etrezo, a-fet politikerezh e oant sokialourien. Pal ar strollad a oa lakaat an arzourien vodern da gaout muic’h a bouez en aozadur ar skolioù-arzoù hag evit a selle ouzh al lezennoù nevez diwar-benn an arzoù. E miz Kerzu 1918 e kenteuzas gant ar strollad anvet Arbeitsrat für Kunst (Bodad al labourerien evit an arz).\nWar-dro 120 ezel a zo bet, en o zouez : Lou Albert-Lasard (1918-1928), Herbert Behrens-Hangeler (1921-1933), Rudolf Belling, Max Butting (1922 e penn rann ar sonerezh), Heinrich Maria Davringhausen, Walter Dexel (1923), Hanns Eisler, Conrad Felixmüller, Lyonel Feininger (1918), Otto Freundlich (1918), Paul Goesch, Otto Griebel (1924), Karl Jakob Hirsch, Cesar Klein, El Lissitzky, Ewald Mataré (1918), Carlo Mense (1919), Hilla von Rebay, Ludwig Mies van der Rohe, Otto Möller, Paul Schmolling, Artur Segal, Rudolf Schlichter (adalek 1919), Wilhelm Schmid (1918), Heinrich Stegemann (adalek 1919), Georg Tappert, Bruno Taut, Heinz Tiessen, Stefan Wolpe, Walter Kampmann, Niko Wassiliew ha Walter Spies.\nAdtapet diwar « https://br.wikipedia.org/w/index.php?title=Novembergruppe&oldid=1463400 »\nKemmoù diwezhañ degaset d'ar bajenn-mañ d'an 4 Ebr 2013, da 16:17.


Pajenn:Ar Prat - Nozveziou an arvor, 1909.djvu/69 - Wikimammenn\nPajenn:Ar Prat - Nozveziou an arvor, 1909.djvu/69\nTeir oferen Nedeleg\nEur wech ar bloaz, eur wech hepken, da Nedeleg, e lavar ar veleien teir oferen.\nHa gouzout a rit-hu perak e lavaront teir oferen en deiz-se ? Ne rit ket, marvat. Ha setu perak ez an d’hen lavaret d’eoc’h, evel ma c’houzon va-unan.\nI. – OFEREN AN ELEZ\nAn oferen eo ar pez a zo a gaera, a wella, a vrasa er relijion. An oferen eo ar pez a zigas ar muia enor da Zoue, ha d’ar Gristenien e builha donezonou. Tridal a ra an elez hag ar zent er baradoz pa lavar ar beleg an oferen ; anaon ar purkator a gav frealz gant gwad sakr Hor Zalver o koueza en o mesk da vouga an tan o dev ; Iliz an Aotrou Doue a deu d’en em asten war an douar.\nEvel-se ’ta pa oe klevet hano da ober gouel Nedeleg, gant ar fiskoan a vez da heul, an elez en em vodas evit derc’hel kuzul, hag e kasjont unan bennak anezo da gaout Doue an Tad evit lavaret d’ezan mennoziou ar sperejou eürus.\n— « Aotrou Doue holl-c’halloudek ha teir gwech santel, emezo, dont a reomp d’ho saludi !… N’ouzoc’h ket c’hoaz perak emaomp ama dirazoc’h ? »\n— « Nan sur, penaos e c’houfen ? »\n— « Mat, deuet omp da zigas da zonj d’eoc’h e vezo great dizale gouel Nedeleg gant kalz a sked, hag… »\n— « Ha goude ?… »\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/69&oldid=158588 »\nKemmoù diwezhañ degaset d'ar bajenn-mañ d'an 11 Ebr 2020, da 18:08.


Euzhvil al Loch Nis - Wikipedia\nEuzhvil al Loch Nis\nUn delwenn eus Nessie savet e-kichenik al loc'h.\nEuzhvil al Loch Nis, lesanvet an Niseag e gouezeleg ha Nessie e saozneg, a zo ul loen hag a vevje pe en dije bevet e dourioù Loch Nis e Bro-Skos. N'eus ket bet prouet gwech ebet e oa anezhañ evit gwir.\nBro Skos zo brudet evit hec'h istorioù hengounel euzhvil hag a vev e-barzh spasoù dour don, e-barz stêrioù pe lennoù. Ar c'hrouadurioù dourel-se zo anvet "kelpie" pe "marc'h-dour" ha brudet int evit beuziñ foeterien difur. En amzer-gozh e oa difennet d'ar bugale gant ho zud mont da neuial e-barzh sterioù don rak aon na vijnt tapet gant speredoù an dour.\nEn un doare ofisiel e vez klevet kaoz eus an istorioù-se abaoe ar bloavezh 565, p'en doa saveteet Sant Koulm, ur manac'h iwerzhon, unan eus e ziskibled eus ar marv. Hemañ a oa o klask treuziñ al lenn o neuial evit kas en-dro ur vag. Un euzhvil spontus a oa deuet er-maez eus an dour hag o lammat war ar paour-kaezh a oa o huchal gant ar veg digor-bras. Sant Koulm en dije graet sin ar groaz ha galvet galloud Doue, o huchal d'an euzhvil arabat touchañ d'ar paour-kaezh, ar pezh en dije graet "an Niseag", anv keltiek al loen, anavezet ivez evel Nessie, e saozneg.\nE 1933, pa oa bet savet un hent e-kichen al lenn e oa bet lavaret gant kalz a dud o doa gwelet an euzhvil. Deuet eo al lec'h da vezañ an dedenn touristel kentañ er Rouantelezh-Unanet. Setu penaos eo bet kemeret ul luc'hskeudenn gant Robert Kenneth Wilson eus al loen. Al luc'hskeudenn-se he doa graet tro ar bed met benn ar fin e ouier bremañ e oa unan faos.\nE 1961 e oa bet krouet al Loch Ness Phenomena Investigation Bureau (Burev an enklaskoù war anadoù al Loch Nis).\nMeur a ergerzhadenn zo bet evit kavout al loen. Da gentañ gant binviji simpl (higennoù, tonelloù, tammoù pesked evel bouedennoù) met ivez tostoc'h deomp gant splujerezioù. Klevet o deus meur a heklev e-barzh al lenn hag a broufe ez eus traoù bras-tre o fiñval ennañ. N'eus bet kavet netra fetis met testenioù a zo c'hoazh eus tud hag a lâr o deus gwelet Nessie.\nE 1990e oa bet kavet eoged gant merkoù dent bras-tre warne.\nAdtapet diwar « https://br.wikipedia.org/w/index.php?title=Euzhvil_al_Loch_Nis&oldid=1959440 »\nKemmoù diwezhañ degaset d'ar bajenn-mañ d'an 16 C'hwe 2022, da 07:27.


Ernst Scholz (RDA) - Wikipedia\nErnst Scholz (RDA)\nErnst Scholz, en e sav er renk kentañ, trede en tu-kleiz\nErnst Scholz (19 a viz Gouere 1913 e Berlin - 12 a viz Even 1986 e Berlin) a oa un emsaver komunour alaman, ezel eus Strollad Komunour Alamagn (Kommunistische Partei Deutschlands), hag un den-stad eus Republik Demokratel Alamagn.\nGober e reas e studi war an tisaverezh er Bauhaus (Bauwirtschaft an der Technischen Hochschule Berlin) e Berlin hag en École Spéciale d'Architecture e Pariz. Tisavour war e gont e voe e Berlin da c'houde. E 1934 e emezelas er strollad komunour (berzet) hag er Rote Hilfe Deutschlands (Skoazell Ruz Alamagn), berzet ivez.\nKemer a reas perzh e Brezel Spagn hag er Rezistañs e Bro-C'hall e-pad an Eil Brezel-bed. Maodiern eo bet e Republik Demokratel Alamagn.\nMedalennoù gall[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Ernst_Scholz_(RDA)&oldid=1891098 »\nKemmoù diwezhañ degaset d'ar bajenn-mañ d'an 1 Gen 2021, da 20:35.


Buhez ar Sent/1912/Brieg - Wikimammenn\nBuhez ar Sent/1912/Brieg\n◄ Flavia Domitilla Brieg Servez ►\nBrieg a deuas er bed, en Breiz-Veur, war-dro ar bla 417. Pac’h eas sant Jermen da brezek di, evit ar wech kentan, e oe roët d’ezan da gelenn gant e dad.\nC’houezek vla goude, pa zizroas (447), e velegas hag e kasas anezan d’e vro. Brieg a gonvertisas neuze e dud hag e anaoudegez. Sevel a reas manati al Lann-Vras, hag e ren a reas epad daou-ugent vla.\nEr bla 485, e tiskennas en Bro-Arvor hag e touaras gant e eiz hag eiz-ugent manac’h en aber ar Goued. En kichen, en park an derven, e oa eur Breizad-all o chom gant e dud, e hano Rhigal. Eur pennad a oa ne oa ket yac’h ; Brieg, gant daouzek eus e venec’h, a yeas d’e gaout. Rhigal hen anavezas raktal evit bezan e genderv.\n« Sell ’ta, emezan, heman eo Brieg, ma c’henderv, doktor bras ar gristenien, ken brudet e-touez Bretoned Tremor ; Doue hen digas, hep mar ebet, d’am farean ! »\nEn em vriata a rejont gant teneridigez. Brieg a lakas Rhigal da evan dour fresk binniget evitan, ha gant an evaj-ze e boan a dec’has. Rihgal, dre anaoudegez vat, hag evit miret Brieg en e gichen, a roas d’ezan ar maner en devoa savet en park an derven hag an douarou a oa stag outan, hag en em dennas en eur rann-all eus e leve, en Plouhelion, a oe leshanvet diwar neuze Lez-Helion.\nBrieg a ’n em lakas da zevel eun iliz en plas ar maner roët d’ezan gant e genderv, ha tro-war-dro d’ezi, eun daou-c’hant lochen bennak evit e venec’h. Ar gêriaden-ze eo a deuas da vezan, gant an amzer, kêr Sant-Brieg.\nBrieg a lakas e venec’h da brezek ar relijion tro-war-dro d’e vanati, hag hen e-unan a dôle plê, gwellan m’halle, ouz o labouriou.\nDek vla ha pevar-ugent a welas, ha d’an oad-ze, pa n’helle mui ober hent war droad, e valee en eur c’harr.\nEun devez, o tizrei eus eun dachen ’oa bet o welet a-bell, e kane psalmou, azezet en e garr, hag ar venec’h, en e rôk, a ziskane.\nAn noz a deue ; en eun tôl, ar venec’h a dav hag a dec’h, hag en o lec’h, an abad santel a wel eur renkennad bleidi, lemm o skilfou, lemm o lagad, oc’h ober an dro d’ezan hag o klask sailhat war an ejenned a oa sternet ouz e garr. Ar zant a zav e zorn, hag ar bleidi, kerkent, a goue d’an daoulin dirakan, evel evit goulenn o fardon. Mes pa fellas d’ar venec’h aonik tostât ouz o abad, ar bleidi ne felle ket d’eze o lezel.\nAn treo a badas evelse epad an noz. An de war-lerc’h, eun neventi a zigouezas. Eur Breizad, e hano Konan, o tont eus Breiz-Veur, a oa o paouez douaran gant e zoudarded. Paganed ’oant ha kenvroïz da Vrieg.\nKonan, o welet an abad santel gant e varo gwenn ha hirr, azezet war e garr evel war eun trôn, ar bleidi goue daoulinet dirakan o viret ouz ar venec’h da dostât, a lavaras d’e dud :\n— Sellet ta ! sellet ta !\n— Gwelet a reomp ! eme ar re-man, ken sebezet hag hen.\nKonan hag a oa deut da c’houzout e oa an den koz-ze eur manac’h, eur beleg kristen, marteze e genvroad, a lavaras d’ezan : « Tad, tad, ni ne fell d’imp kaout Doue-all ebet nemet da hini ! Red eo dit hon badezi holl aman ! »\nEvel pa ne vije bet o c’hedal netra nemet ar ger-ze, evit digeri dor e brizon, Brieg a c’hourc’hemennas kerkent d’ar bleidi en em denn, hag a gomzas neuze laouen ouz Konan. Gourc’hemenn a reas d’ezan ha d’e dud yun epad seiz devez ; epad ar seiz devez-ze, e kelennas aneze, ha d’an eizvet, e roas d’eze ar vadeziant.\nSetu aze ar vue kalet a renas ar zent koz a grouas ar vro-man. En de a hirie, tud berr-wel ha fallakr a glask, gwasan m’hellont, diskar ar pez o deus savet, en eur lakat ar Vretoned da dec’hel diouz al labour, diouz ar vro ha diouz Doue.\nAdtapet diwar « https://br.wikisource.org/w/index.php?title=Buhez_ar_Sent/1912/Brieg&oldid=35318 »\nKemmoù diwezhañ degaset d'ar bajenn-mañ d'an 4 Mae 2012, da 06:50.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/98 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/98\nSANT MARC, XI.\n(8) Ha kalz a astenne ho dillad var an hent, ha re all a droc’he brancou-gwez, hag ho zaole var an hent. (9) Hag ar re a iea araog, hag ar re a zeue var lerc’h, a grie : Hosanna ! benniget ra vezo an hini a zeu en hano an Aotrou ! (10) Benniget ra vezo rouantelez hon tad David a zeu en hano an Aotrou ! Hosanna en huella euz an envou !\n(11) Jesus a antreaz evel-se en Jerusalem, hag en templ ; hag o veza sellet tro-var-dro ouz pep tra, evel ma oa dija divezad, ez eaz da Vethani gant an daouzec.\n(12) An deiz var lerc’h, evel ma’z eant er meaz euz a Vethani, e teuaz naoun dezhan. (13) Hag o velet a-ziabell eur vezen-fiez hag he doa deliou, ez eaz da velet hag hen a gavche eun dra-benag enhi ; mes pa dostaaz outhi, ne gavaz netra nemed deliou ; rag ne oa ket amzer ar fiez. (14) Neuze Jesus, o komz, a lavaraz : Biken den na zebro frouezen e-bed ac’hanoud. Hag he ziskibien a glevaz kement-se.\n(15) Dond a rejont goude da Jerusalem ; ha Jesus, o veza eat en templ, a gommansaz da gas er meaz ar re a oa o verza hag o prena ebarz en templ, hag e tiskaraz taoliou ar chenchourien arc’hant, ha kadoriou ar re a verze coulmed. (16) Ha na bermete da zen dougen bessel e-bed dre an templ. (17) Hag e kelenne anezhe, en eur lavaret : Ha n’ed eo ket scrivet : Va zi a vezo galvet eun ti a beden evit an holl nationou ? mes c’houi hoc’h euz great anezhan eur c’havern laeron.\n(18) Ar Scribed ha prinsed ar veleien, o veza klevet kement-se, a glaske penaos ec’h heljent distruja anezhan ; rag aoun ho doa a-razhan, abalamour ma oa an holl bobl en admiration euz he zoctrin.\n(19) Pa oe deuet an abardaez, Jesus a ieaz er meaz euz a gear.\n(20) Ha deuz ar mintin, evel ma tremenent, he ziskibien a velaz ar vezen-fiez sec’het beteg he griziou. (21) Neuze Per, a deuaz sonj dezhan euz ar pez a oa bet c’hoarvezet, hag a lavaraz dezhan : Mestr, setu ar vezen-fiez var behini ec’h euz taolet da valloz, a zo dizec’het. (22) Ha Jesus, o respont, a lavaraz dezhe : Ho pezet feiz en Doue ; (23) rag e gwirionez hen lavaran deoc’h, piou-benag a lavaro d’ar menez-ze : Sav alese, hag en em daol er mor, hep doueti en he galon, mes en eur gredi penaos e c’hoarvezo kement a lavar ; great e vezo dezhan kement hen devezo lavaret.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/98&oldid=125700 »


Richarzh II (Bro-Saoz) - Wikipedia\nRicharzh II (Bro-Saoz)\nRicharzh II, roue Bro-Saoz, taolenn eus 1390 gant ul livour dianav, war ziskouez en Abati Westminster.\nRicharzh II (6 Genver 1367 - 14 C'hwevrer 1400) a voe roue Bro-Saoz etre an 21 a viz Mezheven 1377 ha dibenn 1399, pa zilezas e gurunenn un nebeud mizioù a-raok e varv.\nGanet e voe e Bourdel, en Akitania. Mab e oa da Edouarzh, ar Priñs Du, ha d'e wreg Joan Kent. Mab-bihan e oa d'ar roue Edouarzh III. Ne oa nemet dek vloaz pa varvas e dad-kozh ha pa bignas war an tron (marvet e oa e dad er bloavezh kent).\nDimeziñ a reas gant Anna Bohemia, merc'h da impalaer an Impalaeriezh Santel Roman, ha goude marv houmañ, gant Izabel Valois, merc'h da roue Bro-C'hall. N'en devoe ket bugale na gant an eil na gant eben.\nPezh-c'hoari Shakespeare, "Richard II".\nEdouarzh III Roue Bro-Saoz\n1377 – 1400 War e lerc'h:\nAdtapet diwar « https://br.wikipedia.org/w/index.php?title=Richarzh_II_(Bro-Saoz)&oldid=1888958 »\nKemmoù diwezhañ degaset d'ar bajenn-mañ d'an 2 Kzu 2020, da 16:56.


Penaos e oa, ar vuhez en Oriant 'pad ar brezel ?\nChronique de Kerne Multimédia (porte parole Fanny Chauffin) publié le 15/12/17 23:19\nDeuet e oa hiziv Denise ha klasad Valerie da welladenniñ ar repu plasenn Alsace Lorraine evit kompren gwelloc'h mare diaes distruj an Oriant.\nStart e oa bet evit ar vaouez, bet plac'h yaouank, matez en Oriant hiziv oadet a 94 vloaz, da ziskenn an diri betek ar repu, ken bras e oa ar from eviti. Gwelloc'h e oa gortoz displegadennoù an henterez a zisplege d'ar vugale penaos e oa, pa oa ar soniri o skreñjal ba straedoù an Oriant, miliadoù a dud o tiskenn e lec'hioù repu a oa e kêr an Oriant. 80 000 bombezenn a zo kouezhet amañ, gant ar c'hoant distruj penn da benn al lec'h a oa alooubet gant an Alamaned evit o listri-nij. 350 den marv, war ur boblañs 51 000 a dud, a-drugarez da dud fur a ziskenne bewech, pe a yae kuit eus kêr evit mont da Bloue, Kemperle, kichen Paris...\nPenaos e oa, ur wech diskennet e lec'hioù evel-se ? Teñval spontus, gant soudarded e kichen (savet oa bet al lec'hioù-se evito da gentañ), ur c'hwezh fall spontus (betek peder eurvezh, c'hwec'h a wechoù), ur marc'houarn evit aveliñ al lec'h, tud o lavarout o chapeled, tud all gant un aon spontus...\nHa Denise da zisplegañ penaos e oa bet pa oa distrujet an ti e lec'h e oa o chom, pegen start oa ar vuhez, gant mann ebet da zebriñ, gant an aon da vout tapet gant soudarded e straedoù teñval An Oriant, pa zistroe da gousket, hec'h-unan, matez da 17 vloaz gant kerent e Lokmaria-Gwidel...


Ul lammgresk dic’hortoz\nDihunañ a reas sevenadur ha peurheñvelder Breizh war-dro ar bloavezhioù 60, met e-doug ar bloavezhioù 70 eo e teuas an dihun-se da vezañ kreñvoc’h. E korf tri pe bevar dekvloavezhiad en deus sevenadur Breizh adkavet ur startijenn dreist.\nKreñv eo adarre skeudenn voutin Breizh, hag ur sin mat eo : ur bobl hag a zo lorc’h enni gant he feurheñvelder _ goude bezañ bet mezh gantañ e-pad daou gantved d’an nebeutañ _ zo gouest da grouiñ, da sellout ouzh an amzer da zont gant menn ha fiziañs, kengred gant holl bobloù ar bed ! An hini en em sant eus Breizh, ne vo ket gwanaet e santimant da vezañ eus ar Frañs, eus Europa pe eus ar bed, ar c’hontrol eo.\nBreizh, degemerus d’ar sevenadurioù all, d’ar yezhoù all, ha neket tamolodet warni he-unan, zo ur vro e c’heller bezañ eurus enni,ur vro hag a c’hell pinvidikaat kumuniezh an holl dud dre ar bed a-bezh. Feal d’he c’heltelezh - a-viskoazh eo bet ar Gelted troet da veajiñ kalz -, ez eo chomet bepred digor frank war an donvor, e-giz ma tiskouez a-walc’h ar visionerien, ar vartoloded hag ar genoberourien zo aet da bell, a viliadoù, dre ar bed a-bezh.\nE meur a zoare e tiskouez sevenadur Breizh bezañ o tiorren da vat.\nAbaoe pemp bloaz warn-ugent bennak ez eus bet adaozet ur bern chapelioù gant sikour ar gevredigezh "Breiz Santel".War un dro gant al luskad-se, ganet diwar mennadoù a denn d’ar glad ha d’ar relijion, e kresk en-dro dedennadur an dud evit ar pardonioù bihan : dre o gwrizioù e adkavont kalz anezho hent feiz o hendadoù.\nNevesaet eo bet kalz hor sonerezh, a gaver ennañ liammet hengoun ha modernelezh. Brasoc’h bras e teu da vezañ niver ar vuzikerien,ar strolladoù amatourien, ar bagadoù, ar sonerien a vicher hag ar sonerien hanter-amzer, an oberourien benvegoù, ar sonaozourien, an embannerien pladennoù. Klevet e vez war ar mediaoù sonerezh ha yezh ar vro.\nO virvilhañ ema holl stummoù hor c’han hengounel: gwerzioù, kan-ha-diskan, kantikoù hag all… A-zegadoù eo e vez kontet, e Breizh, ar ganerien, al lazoù-kanañ, al lazoù-seniñ. Bez hon eus hor festivalioù, bras ha bihan, breizhek pe geltiek an aergelc’h anezho. War an dachenn embann ha skignañ lennegezh Breizh e vez graet ul labour a bouez bras, hag ivez war dachenn an abadennoù skingomz ha skinwel (ganet eo TV Breizh).\nUr yezh hag a fell dezhi bevañ\nRet eo ober meneg eus ar yezh en un doare ispisial, rak ar yezh eo diazez ur sevenadur. Daoust ha n’eus ket eus al lavar-stur : « Hep brezhoneg, Breizh ebet »? E galleg eo moarvat hon eus bremañ al lod muiañ eus hon darempredoù. Koulskoude ez eus ouzhpenn 300 000 a Vretoned hag a c’hell ivez ober gant o yezh dezho. Ar brezhoneg a zalc’h penn, stad an traoù evitañ o vezañ, avat, disheñvel a-grenn e-keñver e istor. Hiviziken e vez dibabet a-youl-gaer, muioc’h-mui, ober gant ar brezhoneg. Komzet e vez e brezhoneg abalamour ma vez dibabet hen ober ; un dibab a ziskouez ur volontez sklaer, a-wechoù hini un emsaver, hag a zo da vezañ dalc’het kont anezhañ.\nE 1951, gant al lezenn Deixonne, ez eo bet aotreet evit ar wech kentañ kelenn ar brezhoneg evel yezh diret. Memes ma ranker anzav e vez komzet nebeutoc’h eget hanter-kant vloaz zo, « ar brezhoneg a vez studiet muioc’h mui er skolioù, degemeret evel yezh, enoret zoken, e-giz ma santfe an dud e peseurt dañjer ema, e kement ha ma ’z eo ur merk milvedel eus Breizh », a lenner e «Geriadur Glad Breiz », nevez deuet er maez.\nBugale zo a zesk brezhoneg bremañ er skolioù Diwan pe en heuliadoù divyezhek publik ha prevez (2500 er Mor-Bihan). Tud yaouank a dremen an aotreegezh, ar vestroniezh, ar c’hCAPES, an doktorelezh e brezhoneg. Tud deuet (ur mil bennak en hon departamant) a heuilh kentelioù noz, skoazellet alies gant ar c’huzulioù-kêr. An divyezhegezh adalek an oad tenerañ zo, a lavarer, ur stummadur mat a-benn studial yezhoù estren, un dra ret en amzer a-vremañ, evel m’eo bet laket war-wel gant an UNESCO en unan eus he mennadoù. Warc’hoazh, moarvat, e vo gouest pep hini da gomz meur a yezh...\nMet n’eo ket hepken dre ma c’hell « servijout » ez eo talvoudus an divyezhegezh. An tu a ro d’en em « lavarout » e doareoù nevez war dachennoù a bep seurt. Daoust ha ne vez ket bodet, evit sevel ul laz-seniñ, meur a venveg disheñvel, pep hini anezho o tegas e sonliv, e dregern d’an oberenn en he fezh, pa vez roet da glevout ? Mestroniañ meur a yezh a ro an tu da zisplegañ e doareoù liesseurt danvez donañ an denelezh, prederioù mab-den, e gorfadoù aon evel just, met ivez ar pezh a esper, ar pezh ema o c’hortoz, ar pezh a ra e levenez.\nUr binvidigezh eo da ziwall, pa weler ema e dañjer da vont da get al lod muiañ eus ar yezhoù komzet war an douar a-bezh. Hiriv an deiz 4% eus ar yezhoù zo anezho zo komzet gant 96% eus poblañs ar bed ; 90% eus ar yezhoù komzet _ etre 5.000 ha 7.000 anezho_ zo e riskl da vont da get ac’han da gant vloaz, hervez diaweladurioù an UNESCO. Pa ya ur yezh da get e ya un tamm denelezh da goll.\nBez ez eo ur binvidigezh da ziwall pa weler emañ e dañjer da vont da get al lod muiañ eus ar yezhoù komzet war an douar a-bezh. Hiriv an deiz, 4 dre gant eus ar yezhoù (a zo anezho) a zo komzet gant 96 dre gant eus poblañs ar bed; 90 dre gant eus ar yezhoù komzet,etre 5000 ha 7000 anezho, zo e riskl da vont da get ac’han da gant vloaz, hervez ar pezh zo bet diawelet gant an UNESCO. Pa ya ur yezh da get e ya un tamm denelezh da goll.\nUl lorc’h nevez\nDiwar ar skwerioù-se ha diwar re all a vefe gellet menegiñ, e c’heller lavarout ez eo kreñv ar santimant o deus ar Vretoned eus o feurheñvelder, ez eo tomm o c’halon ouzh sevenadur o bro ha dreist-holl ouzh yezh hon tadoù, hag o deus dalc’het, dre ur seurt menn istorek, d’ar pezh ez int. Labouret eo «ene Breizh» gant ul lusk don a ro dezhañ en-dro al lorc’h en doa kollet un tamm, hag hen gwriziennañ a ra en e istor pinvidik.\nAr wrizioù-se, e-giz ma skrive ar brederourez Simone Weil « eo marteze an ezhomm pennañ hag ar muiañ dizanavezet eus ene mab-den... Pep den en deus ezhomm da gaout a bep seurt gwrizioù. Ezhomm en deus da resev, en o fezh pe dost, e vuhez voral, e vuhez-menoziañ, e vuhez speredel, dre hanterouriezh an endroioù ez eo, dre natur, lodenn anezho ». (« Ar gwriziennadur », 1949).\nIV- An Iliz galv-atizet\nKendiviz nevez gant ar sevenadurioù\nAbaoe un daou-ugent vloaz bennak e vez merzet, eta, ema sevenadur Breizh evel o virviñ. Ne c’hell ket an Iliz chom digas pe diseblant, goude bezañ chomet dilavar e-pad ur pennad amzer, ar pezh a c’hell bezañ desevet meur a hini. Diouzhtu goude ar brezel ez eo bet an Iliz prederiet gant kudennoù ekonomikel, sokial ha politikel - a oa mall o diskoulmañ d’ar mare-se - , ken prederiet avat m’he deus, muioc’h pe nebeutoc’h, ankounac’haet ar sevenadur.Goude-se eo deuet ar Sened Meur Vatikan II hag en deus digoret dremmwelioù nevez d’ar mare ma kemere ar pobloù o frankiz.\nGant an dekred « Ad Gentes » diwar-benn misionerezh an Iliz, ez eo pedet houmañ da ober stad eus glad, yezhoù, buhezegezhioù ar pobloù e ya war du enno (nn26). « Diskibien ar C’hrist a rank anaout an dud emaint o vevañ en o zouesk, boulc‘hañ kaoz ganto », a c’heller lenn c’hoazh en hevelep dekred (n° 11).\nWar ar memes tu e ya ar Sened en e sol-gelenn bastorel « Gaudium et Spes » diwar-benn an Iliz er bed a-vremañ, pa lavar : « Kement stumm a wallziforc‘h, pe sokial pe sevenadurel, a-zivout gwirioù diazez mab-den...a rank bezañ dilezet ha dilamet, rak kontrol eo da ratozh Doue »(n° 29).\nPlas zo, a dra sur, dindan heol an Aotrou Doue,evit ar brezhoneg, en ur sellout ouzh an amzer da zont gant ur spered feal ha digor ; hon hendadoù o deus kanet ha pedet e brezhoneg. Bez e c’hellomp kavout ez eo reizh evidomp ober kemend-all.Gant an dro-spered-se e c’hell ar feiz hag ar yezh tremen war-un dro eus an eil rummad d’egile.Un dra vat e vefe e taolfe an Iliz evezh en-dro ouzh kement-se.\nRentañ justis d’ar minorelezhioù sevenadurel\nMeur a wech abaoe m’emañ e penn an Iliz en deus ar Pab Yann-Baol II komzet diwar-benn kudenn ar sevenadurioù ar minorelezhel. D’an deiz kentañ a viz Genver 1989, en e gemennadenn da geñver Dewezh ar Peoc’h evit ar Bed a-bezh, e komz eus ur « gwir da ziwall », hini « ar minorelezhioù da virout ha da ziorren o sevenadur. N’eo ket un dra ral gwelout minorelezhioù ema o sevenadur war var da vont da get ».\nLezennadurezh ar Frañs a-vremañ zo enni, war an dachenn-se, toulloù gwenn da stankañ. Ar bolitikourien a c’hellfe gwellaat stad an traoù e framm ar rannvroeladur emeur krog gantañ, evit mirout n’en em santfe «emzivadet » tud zo eus ar minorelezhioù zo o chom war douar ar C’hwec’hkogn.\nE-barzh ar memes kemennadenn e ouzhpenne c’hoazh ar Pab : « An emskiantadur eus stad ar minorelezhioù a ya war gresk hiriv, en holl liveoù, zo anezhañ, en amzer-mañ, ur sin a esperañs start evit ar rummadoù nevez hag evit hiraezhioù ar minorelezhioù-se. An doujañs en o c’heñver a rank, evit gwir, bezañ sellet, koulz lavarout, evel ar maen-touch eus un doare reizh da vevañ asambles hag e-giz ar merk ema en o barr, war an dachenn sivil, ur vro hag he ensavadurioù. Sin ul lamm war-raok war ar memes tachenn eo, pa vez gwarantet, en ur gevredigezh demokratel e gwirionez, gwir ar minorelezhioù da gemer perzh er vuhez publik, hag ober a ra enor d’ar Stadoù lec’h ma vez graet kement-se evit an holl, en un endro a wir frankiz ».\nEn e ziskleriadur da Ilizoù Oseania evit klozañ o sened e tegase soñj Yann-Baol II, e 2001, eus unan eus kredennoù start Paol VI: ar feiz katolik, « pell diouzh mougañ kement zo mat ha dibar e pep sevenadur, a zegemer er c’hontrol, a zouj hag a dalvoudeka ijin pep pobl hag a wisk a gened liesdoare sae nemeti - gwri ebet enni - Iliz Jezuz-Krist ».\nDaoust ha ne vefe ket aze ur remed d’an troc’h a c’hellfe bezañ etre Aviel ha sevenadur, ma rae anezhañ Paol VI « gwall-reuz hon amzer », en e gemennadur « Evangelii Nuntiandi » diwar-benn an avielañ er bed a-vremañ, e 1975 ?\nAr gristenien, hag a nac’h mont re bell ganti hag ober mod pe vod gant ar feulster, a zegas o skodenn-int d’ur sevenadur a hollvedelezh hag e ziwall a reont d’en em serrañ warnañ e-unan. « Aviel Jezuz-Krist, a skrive Yann-Baol II da Ilizoù Oseania, a gomz kement yezh zo. Prizañ ha kendastum a ra an holl sevenadurioù. O harpañ a ra holl e kement a denn da vuhez mab-den ha, ma vez ret, o glanaat eus o c’hoc’hien ».\nA-neuze ez eo « hollvedelezh an Iliz evel un dasson eus liderezhioù ar bed, e kement yezh zo, pe evel ul laz-kanañ un-dudi-e-glevout o kanañ meuleudi da Zoue, eus an holl vroioù hag eus an holl amzerioù… Hollvedel eo an Iliz kement ha ma oar kinnig Keloù Mat an Aviel en ur zerc’hel kont eus doareoù bevañ an dud », a skrive c’hoazh Yann-Baol II e 1985, en e lizher-meur « Slavorum Apostoli » gouestlet da ebestel ar Slaved, Sant Kirill ha Sant Metod.\nHag evit echuiñ, en ur venegiñ, nevez zo, en e gemennadenn abostolel « Ecclesia in Europa », kreskadur an Unvaniezh europat, e hete ar Pab gwelout « an astenn-se oc’h en em ober gant doujañs evit an holl, en ur dalvoudekaat ar perzhioù dibar koulz istorel ha sevenadurel, ouzhpenn lakat da dalvezout en un doare kreñvaet an unaniezh hag an dileuriadekadur. »\nV-En hon eskopti\nEvel m’hon eus lavaret amañ a-us, tud ar Mor-bihan zo a-benn bremañ intret don gant ar sevenadur gall ha digor da sevenadurioù all. Ur fed eo n’heller ket nac’hañ. Met daoust ha ret eo abalamour da se dilesel a-grenn kement a zeu eus hon amzer tremenet, a ro da anaout en un doare dreist ene ha feiz ur vro a-bezh hag a gav enni dassonioù don ? A bouez eo en amdroadur liessevenadurel a-vremañ kinnig un emglev kempouezh etre sevenadur Bro-C’hall hag hini Breizh en deskadurezh, er skolioù, en doareoù kehentiñ, el liderezh, er sonerezh sakr,…\nAn Iliz zo e Gwened ne c’hell nemet hetiñ e vefe miret ha pinvidikaet sevenadur Breizh. Kalz eus he mibien hag eus he merc’hed a gemer perzh dija e labour ar strolladoù hag emsavioù a ro dezhañ startijenn. O vroudañ a ran da genderc’hel.\n« Deomp war-raok »\nPediñ a ran holl servijoù Iliz Gwened da zerc’hel kont eus ar c’hudennoù-se _ zo nevez evit meur a hini ac’hanomp _, da brederiañ warno a-zevri ha da glask penaos o diskoulmañ da vat. Meur a dra a c’hell bezañ graet pa vez pep hini prest da zigemerout egile ha da gendivizout gantañ.\nDreist-holl, beleien ha diakoned ar parrezioù, ar c’huzulioù pastorel, al lazoù liderezh, al lazoù-kanañ, a vo war evezh evit reiñ d’ar brezhoneg ha da sevenadur Breizh ar plas zo da vezañ roet dezho el lidoù : ofisoù ar sul, badeziantoù, obidoù, euredoù ar re hen goulenn. Un divyezhegezh gwirion a rankfe gallout mont war-raok. Ret e vo evit se labourat war dachenn al liderezh hag ar sonerezh (krouiñ testennoù ha kanoù nevez) ; a-nebeudoù eo eta e teuio da wir an divyezhegezh. Kreizenn Sonerezh Sakr Santez-Anna-Gwened a gemer perzh el labour-se, goude re all.\nGoulenn a ran ivez gant ar Skolioù Katolik ober muioc’h c’hoazh a strivoù, kenderc’hel da zivizout an diarbennoù talvoudus evit ma c’hellfe deskiñ brezhoneg hag anavezout sevenadur o bro an holl vugale ha re yaouank eus ar skolioù, skolajoù ha liseoù, o defe c’hoant hen ober. Implijet e vo evit-se kement zo aotreet ha kinniget gant ar reolennoù, ha graet e vo kinnigoù all ma vez ezhomm. Roet e vo harp d’an tadoù ha mammoù ha d’ar c’hevredigezhioù a labour gant ar pal-se. Evit ar pezh a sell ouzh an divyezhegezh e vez sevenet aketus, e broioù zo, kement a c’heller ober ganti hag ur vad eo evit ar broioù-se. Perak ne rafemp ket ni kement all ivez ?\nWar dachenn an doareoù kehentiñ e vo graet evit ar gwellañ, kement ha ma vo gallet, evit skignañ programmoù zo e brezhoneg (radio Santez Anna, lec’hiennoù Internet an eskopti pe e darempred gantañ…). Perak ne vefe ket kavet ingal, e kannadoùigoù parrez ar vro vrezhonek, ur pennad e brezhoneg, diwar skwer ar pezh a vez graet bremañ dija e parrez-mañ-parrez ?\nUr c’hinnig dibar\nE-leizh a Vretoned, amañ pe e lec’h all, zo o klask o gwrizioù. Ha ped ha ped, e-touesk ar re a zeu d’hor gweladenniñ, a chom souezhet gant hor sevenadur dibar, dedennet gant e wirionded. Niverus eo ivez an holl re a labour evit mirout ha kreskiñ glad kristen hor bro : ar brezhoneg, koulz el liderezh hag el lennegezh, ar c’hatekizañ e brezhoneg, studi hengounioù kristen ar Gelted, troidigezhioù eus ar Bibl hag eus teulioù pennañ an Iliz, sonerezh ha kanennoù, kizellerezh,... Merzet e vez ul lusk nevez. Evito holl e vefe un dra vat, a gav din, e vefe ul lec’h a eñvor, ur «c’hounva » arouezius meurbet, a zougfe kellidadurioù nevez.\nPerak ne vefe ket e Santez-Anna-Gwened, zo anavezet gant an holl, hag a zegemer tud deuet eus Breizh a-bezh hag eus pelloc’h ? E santual Santez-Anna e vez kemeret preder dija gant an doare da lavarout ha da gas war-raok ar feiz war un dro gant sevenadur Breizh, e diavaez hag ouzhpenn pardon Santez-Anna. Ret e vo ober muioc‘h c‘hoazh ha displegañ ledan ar gefridi roet da guzul pastorel ar santual e 1997, da heul donedigezh Hon Tad Santel ar Pab, ha resisaet e 2001.\nAr Bodad-labour evit ur Bastorelezh e Brezhoneg a gendalc’h da labourat war dachenn al liderezh, ar c’hatekizañ. Prest eo e izili da reiñ dorn deoc’h en ho kefridi.\nEma Iliz hon eskopti a-zevri gant he labour. He atizañ a ran da vont war-raok.\nEvit klozañ e fell din menegiñ gwerzennoù diwezhañ ar barzhoneg «Fiat», bet savet gant Yann-Ber Kalloc’h e 1912 :\n« O Fé men gourdadeu, gouleuen beniget,\nP’é guir hou pès, beta hiriù, me am brouget,\nLugernet ar me zal bet en eur deùéhan ! »\nFiziout a ran hon enklaskadenn hag hor prederiadenn e pedenn ar Werc’hez Vari, Santez Anna ha Sant Erwan.\nGwened, d’an 10 a viz Gwengolo 2003\n+ Fañch-Matilin GOURVES\nTrugarekaat a ran « Bodad-labour (ledanaet) an Eskopti evit ur Bastorelezh e Brezhoneg » da vezañ kenlabouret ganin.\n- Entretien avec Mgr Gourvès, Breton de l'Année\n- Bretagne Breiz\n- Le Morbian pittoresque


Jean-Jacques Susini (30 a viz Gouere 1933 e Aljer) a zo ur politikour gall, hag unan eus krouerien OAS.\nE 1948 ez eas e-barzh RPF, ur strollad politikel savet ha renet gant Charles de Gaulle. E tu dehou ar strollad e oa Susini, hag unan eus a re a felle dezho ma vefe aozet un taol-reveulzi a-enep d'ar IVre Republik. Dipitet e voe gant RPF, neuze e tostaas ouzh ar strollad eus an tu-dehou pellañ anvet Jeune Nation ha goude-se e savas e strollad, anvet Mouvement national étudiant.\nE 1959 e voe Jean-Jacques Susini prezidant Kevredigezh hollek studierien Aljeria (galleg : Association générale des étudiants d'Algérie). Harzet e voe e miz Genver 1960 goude sizhunvezh ar bardelloù ha bac'het e voe e toull-bac'h la Santé.\nLaosket e voe da vont ha profitañ a reas evit mont da repuiñ e Madrid (Spagn) gant ar jeneral Raoul Salan, Pierre Lagaillarde ha Joseph Ortiz. Eno eo e kroujont OAS. Susini a oa e penn rann an Obererezhioù Psikologel hag ar Propaganda (galleg : Action psychologique et la propagande, APP). Distreiñ a reas da Aljer d'an 22 a viz Ebrel 1961 da vare pustch ar Jeneraled. Pa c'hwitas an emsavadeg e tec'has war-du Italia d'an 20 a viz Gouere 1962. Eno e chomas e-pad pemp bloaz, dindan un anv faos.\nDiv wech e voe kondaonet d'ar marv dre zesfailh gant Lez surentez ar Stad, abalamour ma oa bet ezel eus OAS hag abalamour ma oa bet unan eus aozerien ar gwalldaol a-enep da de Gaulle e menez Faron (Toulon), e miz Eost 1964. Ur vombezenn a oa bet kuzhet e-barzh ur jarl, ne darzhas ket ha dizoloet e voe un nebeud deizioù goude. Hervez Jacques Delarue (L'OAS contre de Gaulle, Fayard, 1994), e vije bet aozet ar gwalldaol gant Jean-Jacques Susini ha Gilles Buscia.\nDistaolet e voe e 1968 diwar un diviz kemeret gant Charles de Gaulle e 1968, asambles gant izili all OAS a oa bepred bac'het. Distreiñ a reas da Frañs, met harzet e voe en-dro e miz Meurzh 1970, dre ma soñje d'ar boliserien en doa aozet ul laeradenn. 16 miz e chomas en toull-bac'h a-raok bezañ didamallet.\nE miz Here 1972 e voe harzet en-dro ha lakaet en toull-bac'h 2 vloaz-pad evit bezañ aozet skrapadenn ha diankadenn ar c'horonal Raymond-Jean Gorel, hag a oa bet teñzorer OAS.\nE 1997 e lakaas e anv evit bezañ dilennet kannad e anv Front National e departamant Bouches-du-Rhône (4 pastell-vro), trec'het e voe gant Guy Hermier (PCF).\nJean-Jacques Susini, Histoire de l'OAS, La Table Ronde, 1964\nClément Steuer et Jean de Quissac, Susini et l'OAS, L'Harmattan, 2004\nAdtapet diwar « https://br.wikipedia.org/w/index.php?title=Jean-Jacques_Susini&oldid=1458787 »


Philip Galle, pe Philipp (1537 e Haarlem – 12 pe 29 a viz Meurzh 1612 e Antwerpen) a oa un engraver flamank, hag eñ o tont eus ur familh engraverien. War gouevr ec'h engravas. Tresañ, embann, gwerzhañ engravadurioù ha skrivañ a reas ivez.\nDeskard Hieronymus Cock e voe e Antwerpen. Eno ec'h engravas tresadennoù Pieter Brueghel gozh, en o zouez heuliad ar Seizh pec'hed pennañ. Goude-se e teuas da vezañ engraver Maarten van Heemskerck. Azalek 1557, e voe perc'henn war e stal dezhañ, hag enni e labouras ivez e vibien Theodor Galle ha Cornelius Galle gozh, hag ivez e vab-kaer Adriaen Collaert, ar vreudeur Wierix, Hendrick Goltzius, Crispin de Passe gozh hag izili all ar familh Collaert.\nA-bouez e oa stal engraviñ Philip Galle e Antwerpen, hag ar pennoberennoù a savas a oa diazezet war oberennoù gant Pieter Brueghel gozh ( An Alkimiour, 1558), Jan van der Straet, Franz Floris (Merc'hed Loth) ha gant Gillis Congnet (Aenevm Saecvlvm ha 4 oad an denelezh, 1575).\nAr C'houlzioù-amzer, gant Philippe Galle, diwar Maerten van Heemskerck (Anvers, 1563)\nThe new Hollstein Dutch & Flemish etchings, engravings and woodcuts (1450 - 1700), Sound and Vision publishers, Rotterdam, 2001\nAdtapet diwar « https://br.wikipedia.org/w/index.php?title=Philip_Galle&oldid=1467780 »